Perbicaraan kes saman Zakir Naik terhadap Ramasamy panas

Suasana perbicaraan di Mahkamah Tinggi Kuala Lumpur melibatkan pendakwah, Dr Zakir Naik dengan Timbalan Ketua Menteri Pulau Pinang, Dr P Ramasamy menjadi panas hari ini.

Ketegangan berpunca apabila peguam kepada Zakir bertanya soalan kepada Ramasamy sama ada beliau seorang ateis (tidak mempercayai tuhan).

“Jangan hina agama saya (mendakwa) bahawa saya tidak percaya kepada tuhan,” bantah Ramasamy terhadap soalan dilontarkan peguam kepada Zakir, Akberdin Abdul Kadir menurut laporan BH.

Ramasamy berdepan saman dua saman fitnah yang dikemukakan Zakir sebelum ini.

Akberdin adalah peguam yang mewakili Dr Zakir Naik dalam dua saman fitnah yang difailkan terhadap terhadap Ramasamy.

Ketegangan itu berlaku sejurus beliau menanyakan soalan kepada Ramasamy sama ada beliau mengetahui “Erode Venkatappa Ramasamy”, disanjung sebagai “Periyar” atau “Thanthai Periyar”, pengasas Dravidar Kalagam (gerakan Dravidar), di Tamil Nadu.

Ramasamy menjawab, cabang gerakan itu wujud di Malaysia.

Beliau bagaimanapun, berkata beliau bukan ahli gerakan itu walaupun ada dipelawa berucap dalam majlis mereka.

Kemudian Akberdin bertanya sama ada beliau seorang ateis, memandangkan ahli gerakan itu tidak percaya kepada tuhan.

Peguam Ramasamy, Ragunath Kesavan, membantah, sambil menyifatkan soalan dikemukakan Akberdin tidak adil.

Akberdin menjelaskan bahawa beliau hanya membuat pertanyaan susulan terhadap testimoni Ramasamy terdahulu, yang mana beliau tidak percaya teks Hindu, dan beliau ada menggunakan perkataan “syaitan” untuk menggambarkan Naik sebagai jahat.

Hakim, Hayatul Akmal Abdul Aziz, kemudian mengarahkan peguam mengolah semula soalan dan tidak melabelkan saksi.

Dalam pemeriksaan balas, Ramasamy berkata, beliau tidak mempunyai pilihan tertentu berkunjung ke rumah ibadat Hindu, namun secara kebiasaannya berkunjung ke kuil Murugan.

Ramasamy tidak bersetuju bahawa beliau menyerang Naik di media semata-mata bagi mendapatkan kelebihan politik, sebaliknya kerana beliau percaya kepada tuhan atau berminat mempertahankan kepercayaan Hindu.

Beliau mengakui memanggil Naik sebagai “penipu”, “pelarian”, “pengecut”, dan “pengganas”.

Akberdin: Apa justifikasi anda memanggil Naik seorang penipu?

Ramasamy: Kerana beliau mencetuskan kekecohan di negara ini dan mengancam penganut Hindu dan bukan Muslim.

Pada Oktober dan Disember 2019, Naik memfailkan dua saman berasingan mendakwa Ramasamy mengeluarkan lima kenyataan yang mana memfitnahnya.

Beliau menyaman Ramasamy kerana dakwaan mengeluarkan kenyataan seperti itu, yang mana dimuatnaik di media sosial dan portal berita, antara 2016 dan 2019.

Dalam pernyataan tuntutan, beliau mendakwa Ramasamy memfitnahnya, pada 10 April 2016, dengan memanggilnya “syaitan” dalam laman Facebook miliknya.

Zakir yang bertaraf Penduduk Tetap, berkata Ramasamy memfitnahnya dalam satu lagi kenyataan diterbitkan FMT, pada 1 Oktober 2017, dengan mendakwa Malaysia melindungi apa didakwanya sebagai pelarian dari India.

Beliau juga mendakwa pada 11 Ogos 2019, Ramasamy “memanipulasi” ucapannya dibuat pada satu majlis dianjurkan kerajaan Kelantan, diterbitkan FMT, pada hari sama.

Pada 20 Ogos 2019, beliau berkata, Ramasamy sekali lagi memfitnahnya dalam kenyataan diterbitkan India Today, yang didakwanya, mengandungi kebencian.

Saman kedua Naik terhadap Ramasamy dibuat kerana mendakwa defendan memfitnahnya apabila mengulas berhubung kumpulan Harimau Pembebasan Tamil Eelam (LTTE), yang disiarkan portal The Malaysian Insight, pada 8 Nov 2019.

Pendengaran ditangguhkan kepada Jumaat.


Penjara tetap sukar kata Anwar tapi anak dakwa Najib cuba ubah rutin

Ketua Pembangkang Datuk Seri Anwar Ibrahim mendakwa Datuk Seri Najib Razak mungkin mendapat layanan yang lebih baik ketika berada di penjara, tetapi penjara masih sukar bagi Ahli Parlimen Pekan itu.

Bagaimanapun, anak perempuan bekas Perdana Menteri itu, Nooryana Najwa berkata Najib sedang menyesuaikan dirinya dengan kehidupan baharu di Penjara Kajang.

Nooryana Najwa dalam Instagram Story malam tadi berkata kehidupan Najib kini berbeza daripada rutin padat yang biasa dilakukannya sebelum ini.

“Hari ini (semalam) peguam bela jumpa daddy di Penjara Kajang. Alhamdulillah daddy sihat dengan semangat juang yang kental.

“Dia diberi keperluan asas dan daddy sedang menyesuaikan diri dengan rutin baharunya – berbeza daripada hari-hari ‘bossku’ yang sentiasa padat,” tulis Nooryana Najwa.

Namun, Anwar yang juga Presiden PKR percaya Najib mungkin mendapat kemudahan yang lebih baik berbanding apa yang diterimanya sepanjang dua kali dia dipenjara.

“Saya rasa Najib… daripada apa yang saya faham daripada pegawai penjara rakan sekerja lama saya, Najib akan diberi layanan yang lebih baik dalam erti kata (beliau) akan diberikan beberapa kemudahan.

“Tetapi tetap, penjara bukanlah tempat tidur bunga ros.

“Ia sukar, terutamanya jika dibandingkan dengan gaya hidupnya sekarang daripada hotel tujuh bintang kepada sesuatu yang sangat sukar dan lasak,” kata Anwar dalam temu bual dengan CNBC ketika diminta mengulas mengenai hukuman penjara Najib.

Anwar sendiri berada di tengah-tengah pelbagai perebutan politik.

Beliau merupakan timbalan perdana menteri Malaysia pada 1990-an dan dijatuhkan secara kontroversi oleh Perdana Menteri ketika itu Tun Dr Mahathir Mohamad sebelum dipenjarakan atas kesalahan liwat dan rasuah.

Sabitannya dibatalkan, dan dia dibebaskan pada 2004.

Anwar dipenjarakan sekali lagi atas kesalahan liwat pada 2014 sebelum menerima pengampunan diraja pada 2018 dan dibebaskan.

Selasa lalu (23 Ogos 2022), Najib menjadi bekas Perdana Menteri pertama menempa sejarah Malaysia apabila dihantar menjalani hukuman 12 tahun di Penjara Kajang.

Bekas Presiden UMNO itu gagal dalam rayuan terakhirnya terhadap sabitan bersalah Mahkamah Tinggi, yang menyaksikan Mahkamah Persekutuan memerintahkan dia menjalani hukuman 12 tahun penjara berkuat kuasa serta-merta. Dia juga didenda RM210 juta.

Dia telah didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.

Ketua Hakim Negara Tun Tengku Maimun Tuan Mat berkata penemuan Mahkamah Tinggi mengenai pembelaan adalah betul dan hakim perbicaraan yang arif telah menjalankan analisis menyeluruh terhadap keterangan yang dikemukakan oleh pihak pembelaan, menilai dengan betul semua keterangan berhubung dengan pembelaan dan tidak mempercayai naratif pembelaan.

Beliau juga berkata Najib telah menunjukkan bagaimana pembelaannya tidak konsisten, tidak koheren dan tidak wajar dipercayai, seperti yang dikemukakan oleh pihak pendakwaan.

Selepas menghabiskan satu jam di bilik mahkamah bersama keluarga, pembantu dan ahli parti, Najib dibawa ke Penjara Kajang untuk menjalani hukuman.


PRU-15: Tengku Zafrul harap dapat bantu rakyat Kuala Selangor

Menteri Kewangan Tengku Datuk Seri Zafrul Tengku Abdul Aziz yang bertanding mewakili Barisan Nasional bagi kerusi Parlimen Kuala Selangor mendedahkan pembabitan beliau dalam politik UMNO bukannya baharu, tetapi bermula sejak berusia 24 tahun.

Menurutnya beliau menyertai parti itu pada 1997 bukanlah pemimpin barisan hadapan ketika itu, tetapi cuba membantu parti berkenaan.

“Saya sendiri pernah bekerja sebagai Pegawai Khas kepada seorang Menteri UMNO yang telah pergi meninggalkan kita,” katanya pada Majlis Pengumuman Calon BN Parlimen Kuala Selangor semalam (2 November 2022).

Tengku Zafrul berkata ketika dilantik sebagai menteri Kabinet, beliau tidak pernah terfikir untuk menjawat jawatan itu selama-lamanya.

“Saya fikir saya nak habiskan khidmat saya dan selepas itu, sama ada bersara atau kembali ke dunia korporat.

“Namun tiga tahun sebagai Menteri Kewangan, terutamanya ketika diberi tanggungjawab untuk berhadapan cabaran getir ekonomi akibat Covid-19, ia membuka mata saya tentang pentingnya khidmat bakti politik,” katanya menurut Sinar.

Sehubungan itu, Tengku Zafrul berkata, apabila diberi peluang bertanding maka beliau menyatakan keterbukaan untuk terus berkhidmat.

Malah katanya, jika pengundi Kuala Selangor memberinya peluang dan memenangi kerusi Parlimen itu, beliau menawarkan diri untuk terus berkhidmat demi rakyat.

Tengku Zafrul turut menangkis dakwaan pihak luar yang menyatakan BN ingin menang kerana ‘gila kuasa’.

“Itu salah dan fitnah kerana kita nak menang sebab kita ada lebih kuasa untuk bantu penduduk di Kuala Selangor.

“Kita semua tahu, walaupun Kuala Selangor ini dekat dengan ibu kota, untung nasib penduduk tidak terbela,” kata beliau.

Beliau berkata beberapa permasalahan rakyat di kawasan itu memerlukan tindakan segera antaranya terdapat banyak jalan berlubang, ketiadaan lampu isyarat, sesetengah kawasan mengalami kelemahan liputan internet dan kekurangan infrastruktur terutama tempat rekreasi dan hab belia.

“Selain itu, pengangkutan awam pun masih kurang dan penduduk perlu keluar dari Kuala Selangor untuk cari peluang pekerjaan atau perniagaan,” katanya.

Menurut Tengku Zafrul, beberapa perkara dan permasalahan rakyat perlu diselesaikan segera sekiranya BN menang.

“Kita akan pastikan kita selesaikan masalah mereka,baik masalah jalan raya, pengangkutan awam, kebajikan, pendidikan dan lain-lain lagi.

“Kita akan pastikan kita rapatkan hubungan di antara ahli Parlimen dan rakyat Kuala Selangor selain pastikan peruntukan turun dan ada Pejabat Khidmat Parlimen yang efektif,” kata beliau.


Piala Thomas: Malaysia benam Kanada 5-0

Skuad muda negara melangkah ke suku akhir Piala Thomas selepas membelasah Kanada 5-0 di Arena Ceres, Aarhus, Denmark, malam tadi (awal pagi Rabu di Malaysia).

Membuka kempen dalam Kumpulan D, Malaysia menampilkan aksi pemanas badan dengan penuh bergaya sebelum berdepan dengan Jepun pada Khamis ekoran penarikan diri pasukan England, lapor Bernama.

Seperti diramalkan, pemain perseorangan utama negara Lee Zii Jia membuka gelanggang dengan hanya mengambil masa 38 minit untuk menewaskan pemain nombor 39 dunia Brian Yang 21-18, 21-13 untuk mata pertama negara.

Pemain muda berusia 19 tahun dari Kanada itu memberi cabaran sengit pada awal set pertama tetapi gagal menandingi ketangkasan Zii Jia yang kemudian mengawal set kedua, sekali gus mencatatkan kemenangan bersih dalam dua pertemuan selepas pusingan pertama All England, Mac lalu.

Mengulas kemenangannya, Zii Jia berkata beliau turun ke gelanggang dengan dua misi iaitu memastikan satu mata untuk negara dan mengekalkan status sebagai 10 pemain perseorangan terbaik dunia dengan menundukkan bintang Kanada yang semakin meningkat itu.

“Saya rasa paling penting hari ini ialah kekuatan mental. Saya rasa kekuatan mental lawan saya itu kurang sedikit, jadi saya memaksanya melakukan kesilapan. Memang dia seorang pemain bagus dengan kemahiran melakukan serangan dan mampu bermain defensif,” kata pemain nombor lapan dunia itu.

Brian merupakan pemain sensasi dalam acara perseorangan lelaki selepas mengejutkan pemain nombor tujuh dunia, Jonatan Christie dari Indonesia pada Piala Sudirman baru-baru ini dan mengatasi pemain nombor 13 dunia, Kanta Tsuneyama dari Jepun pada perlawanan pembukaan mereka dalam Kumpulan D Piala Thomas di sini.

Pada perseorangan kedua, juara beregu campuran Sukan Olimpik Remaja 2014, Cheam June Wei menghadiahkan mata kedua untuk negara selepas mengejutkan pemain Olimpik Jason Anthony Ho-Sue.

Menghuni ranking ke-70 dunia, June Wei, 24, menyingkirkan Jason, selaku pemain nombor 46 dunia, dalam straight set 21-14, 21-14, dalam masa 40 minit pada pertemuan pertama dengan wakil Kanada itu.

Pemain perseorangan negara Ng Tze Yong membalas kepercayaan Persatuan Badminton Malaysia (BAM) dan barisan jurulatih pada penampilan sulungnya dengan mengatasi B.R. Sankeerth 21-7, 21-19 dalam masa 42 minit untuk mengesahkan slot suku akhir.

Selepas pemain perseorangan mencipta kemenangan straight-set, gandingan baharu negara, Soh Wooi Yik dan Nur Izzuddin Mohd Rumsani tidak menghadapi masalah untuk mengutip mata keempat negara apabila dengan mudah mengatasi Philippe Charron-Maxime Tetreault 21-7, 21-10 dalam masa 25 minit.

Pada perlawanan terakhir, gandingan baharu Aaron Chia-Goh Sze Fei menyudahkan kemenangan bergaya skuad negara dengan mengetepikan cabaran Sankeerth-Nyl Yakura 21-14, 21-13 dalam masa 31 minit.


Jangkitan Covid-19 di lapan negeri naik, 30 kematian dilaporkan hari ini

Lapan negeri dan Wilayah Persekutuan merekodkan peningkatan jangkitan Covid-19 dalam tempoh 24 jam sehingga 12 tengah hari tadi menjadikan keseluruhan kes hari ini sebanyak 3,504, meningkat sedikit berbanding 3,490 semalam.

Sementara itu, 30 pesakit Covid-19 dilaporkan meninggal dunia dalam tempoh 24 jam itu.

Berdasarkan statistik dikeluarkan Jabatan Kesihatan Negeri-Negeri di seluruh Malaysia hari ini, kes di Kelantan, Johor, Pulau Pinang, Kedah, Kuala Lumpur, Terengganu, Putrajaya dan Perlis, meningkat, berbanding hanya satu negeri sahaja semalam.

Kelantan hari ini merekodkan 455 kes baharu, berbanding 329 semalam menjadikan kumulatif sejak awal tahun lalu sebanyak 162,850 kes, dengan 156,608 pesakit telah sembuh, dan 1,200 kematian dilaporkan.

Sehingga semalam, negeri itu turut mencatat 4,587 kes aktif dengan 3,433 pesakit menjalani kuarantin di rumah; 680 ditempatkan di PKRC; 441 dimasukkan ke hospital; dan 33 pesakit dirawat di unit rawatan rapi (ICU), dengan 20 daripadanya memerlukan alat bantuan pernafasan.

Kelantan turut mencatat 26 kluster yang masih aktif membabitkan 12 kluster kategori tempat kerja; pendidikan (11); keagamaan (dua); dan kumpulan berisiko tinggi (satu). Keseluruhannya 767 kluster dikesan di negeri itu tetapi 741 telah ditamatkan.

Sehingga semalam juga 61.3 peratus atau 1,168,433 populasi di negeri itu telah lengkap divaksinasi, manakala 62.6 peratus atau 1,193,834 individu lagi menerima sekurang-kurangnya satu dos.

Daripada jumlah itu 997,286 atau 80.7 peratus individu dewasa lengkap divaksinasi manakala 82.1 peratus atau 1,014,976 lagi menerima sekurang-kurangnya satu dos, manakala 101,688 lagi menerima suntikan dos penggalak.

Pada masa sama 81.3 peratus atau 171,147 remaja di negeri itu yang berusia 12 hingga 17 tahun telah lengkap divaksinasi, manakala 85.0 peratus atau 178,858 remaja lagi menerima sekurang-kurangnya satu dos.

Sementara itu, kes baharu di Johor meningkat daripada 322 semalam kepada 378 kes hari ini; diikuti Pulau Pinang (276 kes baharu, 243 semalam); Kedah (263 kes baharu, 169 semalam); Kuala Lumpur (218 kes baharu, 194 semalam); Terengganu (193 kes baharu, 144 semalam); Putrajaya (32 kes baharu, 15 semalam); dan Perlis 24 kes baharu, tujuh semalam).

Jumlah jangkitan Covid-19 di Selangor hari ini turun ke paras terendah dalam tempoh hampir dua bulan apabila mencatat 682 kes baharu, berbanding 954 semalam.

Berdasarkan rekod simpanan Agenda Daily, kali terakhir Selangor mencatat kes harian terendah ialah pada 25 Oktober lalu iaitu sebanyak 756 kes.

Sementara itu, Ketua Pengarah Kesihatan Tan Sri Dr Noor Hisham Abdullah berkata enam kluster baharu dikesan hari ini menjadikan keseluruhannya 6,043 kluster dengan 5,797 telah ditamatkan dan 246 lagi masih aktif.

Menurutnya dalam tempoh 24 jam sehingga 12 tengah hari tadi seramai 4,401 pesakit disahkan sembuh menjadikan kumulatif sebanyak 2,606,309 pesakit telah pulih, berbanding 2,695,143 kumulatif kes positif, dan 30,879 kematian.

“Daripada 3,504 kes harian yang dilaporkan pada hari ini 76 kes atau 2.2 peratus adalah kategori 3, 4, dan 5; dan 3,428 kes (97.8 peratus) lagi adalah terdiri daripada kategori 1 dan 2,” katanya.

Daripada jumlah kes baharu itu juga, 3,480 adalah penularan tempatan yang turut membabitkan 116 rakyat asing, dan 24 kes import, termasuk sembilan warga asing.

“Sehingga hari ini seramai 408 pesakit kini dirawat di ICU dengan 206 daripadanya memerlukan alat bantuan pernafasan,” katanya.


Akar umbi Bersatu cadang PRU-15 serentak PRN Johor, UMNO tak peduli rakyat

Kerajaan digesa membubarkan Parlimen dan mengadakan pilihan raya umum ke-15 (PRU-15) serentak dengan Pilihan Raya Negeri (PRN) Johor bagi mengelakkan pembaziran duit rakyat susulan langkah UMNO yang sengaja membubarkan Dewan Undangan Negeri (DUN) baru-baru ini.

Cadangan itu disuarakan pemimpin akar umbi Bersatu di selatan Johor sebagai membantah tindakan UMNO yang tidak prihatin dengan kesusahan rakyat, malah sanggup memperjudikan nyawa rakyat demi merampas kuasa untuk kepentingan sendiri.

“Kami juga mencadangkan agar PRU-15 diadakan serentak dengan PRN Johor demi mengelakkan pembaziran duit rakyat.

“Tindakan UMNO membubarkan DUN Johor dan melaksanakan PRN dalam keadaan rakayat terkesan akibat bencana banjir dan pandemik Covid-19, menunjukkan UMNO tidak peduli langsung dengan kesengsaraan rakyat,” kata mereka dalam kenyataan bersama 10 Ketua Penerangan Bersatu Johor hari ini.

Untuk rekod, dua PRN iaitu Melaka dan Johor diadakan selepas UMNO sengaja membubarkan DUN akibat kemelut politik yang dicetuskan mereka sendiri dan mahu rakyat menyokong parti tersebut yang pemimpin atasannya sedang berdepan puluhan pertuduhan di mahkamah.

Malah, 10 Ketua Penerangan tersebut juga membidas tindakan UMNO yang berterusan membuli parti gabungan Perikatan Nasional (PN) hanya kerana mahu merebut kuasa, khususnya kumpulan kluster mahkamah.

“Kami mendesak UMNO supaya berhenti membuli parti-parti gabungan PN dengan mengadakan PRN hanya untuk merebut kuasa,” kata kenyataan itu lagi.

Dalam pada itu, kenyataan tersebut juga menyokong pendirian yang dibuat semasa muzakarah bersama PAS pada 28 dan 29 Januari lalu untuk menyertai PRN Johor atas nama PN disamping mengkritik langkah dua Ahli Dewan Undangan Negeri (ADUN) Bersatu yang mengumumkan keputusan keluar parti dan menyokong UMNO serta Barisan Nasional (BN).

“Kami Ketua-ketua Penerangan Bersatu Bahagian dalam kawasan Johor Selatan menyokong penuh Resolusi Muzakarah PAS-Bersatu bertarikh 28 dan 29 Januari 2022yang membuat ketetapan untuk bersama menyertai Pilihan Raya Negeri (PRN) Johor atas nama Perikatan Nasional (PN) demi
perpaduan ummah.

“Kami juga sebulat suara mengecam tindakan tidak bermaruah dan tidak berintegriti dua mantan ADUN yang keluar parti selepas DUN Johor dibubarkan. Tindakan ini menjadikan Bersatu Johor lebih bersemangat untuk menghadapi PRN Johor selepas tiada lagi ‘duri dalam daging’ dalam parti
ini,” kata kenyataan itu lagi.


UMNO tolak tiga parti besar Melayu bergabung

Gabungan tiga parti Melayu terbesar – Bersatu, PAS dan UMNO mampu menang pilihan raya umum ke-15 (PRU-15) dengan selesa jika penubuhan Muafakat Nasional (MN) menjadi realiti, kata Tan Sri Muhyiddin Yassin.

Bagaimanapun, beliau yang juga Presiden Bersatu berkata penubuhan MN pada masa ini seolah-olah kabur kerana penolakan UMNO meskipun jemputan menyertai gabungan berkenaan dibuat Presiden UMNO, Datuk Seri Ahmad Zahid Hamidi dan Presiden PAS, Tan Sri Abdul Hadi Awang.

Kata Muhyiddin, ketika beliau menjadi Perdana Menteri pada 2020 susulan kejatuhan kerajaan Pakatan Harapan (PH), ada pemimpin tertinggi PAS dan UMNO bertemu dengannya untuk mencadangkan penyertaan Bersatu ke dalam MN yang disusuli surat jemputan ditandatangani Zahid serta Hadi.

“Jawapan saya dihantar ke pejabat Barisan Nasional (BN) dan PAS yang menyatakan kita bersedia sertai MN. Tetapi malangnya, sampai hari ini kami tidak dijemput mana-mana. Baguslah PAS hendak bersama UMNO dan kami juga mahu bersama dengan semua parti.

“Saya pasti kalau kita berdepan pilihan raya, gabungan tiga parti ini mampu cemerlang dengan menang dua pertiga sekiranya kerjasama ini menjadi realiti. Tetapi malangnya sudah sampai setahun atau lebih, UMNO menolak kami. Perhimpunan Agung UMON buat keputusan tak terima kami, tak terima tak apalah,” katanya ketika berucap di Majlis Pelancaran Perikatan Nasional Terengganu, di Marang.

Bagaimanapun, Muhyiddin yang juga pengerusi PN menegaskan, tanpa kerjasama dengan UMNO, Bersatu ketika ini sudah pun kuat dengan kehadiran PAS dalam gabungan itu.

“Kita ada PAS, abah PAS ada di sini (merujuk kehadiran Hadi pada majlis itu), kita dengan niat sama boleh perkukuhkan kerjasama,” katanya.

Pada 21 Jun, Ketua Penerangan Bersatu, Wan Saiful Wan Jan mendakwa parti itu tidak pernah menolak agenda perpaduan ummah atau membatalkan surat untuk menerima masuk MN selepas keluar daripada Pakatan Harapan.

“Ini hakikatnya, tetapi mananya MN yang jemput kita masuk? Siapa sebenarnya yang tolak perpaduan?” soalnya dalam satu ceramah PN.

Pendedahan itu menyusul beberapa insiden yang menyaksikan pemimpin UMNO dan PAS bercanggah pendapat mengenai masa depan MN dengan Timbalan Presiden UMNO, Datuk Seri Mohamad Hasan sebelum ini menyifatkan kerjasama perpaduan ummah antara dua parti itu sudah “sampai ke surah terakhir”. – Artikel kredit WartaRakyat


Tiada UMNO lama, Zahid bidas Ku Li

Presiden UMNO Datuk Seri Ahmad Zahid Hamidi hari ini membidas hasrat Ahli Parlimen (MP) Gua Musang Tengku Razaleigh Hamzah untuk mewujudkan kembali ‘UMNO lama’.

Menurut Zahid, ketika ini apa yang penting ialah bersatu padu dalam landasan sama dan hentikan perbezaan ideologi politik demi negara tercinta.

“Kami, tiada UMNO baru, tiada UMNO lama. Kami ambil perkiraan, semua peringkat umur termasuk veteran. Jika ada perbezaan pendapat, ini sering diraikan setiap kepimpinan.

“Saya tidak fikir perlunya semangat untuk hidupkan sesuatu parti yang telah diharamkan pada 1988.

“Semangat itu perlu disuntik dalam UMNO yang sekarang. Mari kita berpadu supaya kita dapat bergerak dalam landasan yang sama.

“Bukan UMNO, Barisan Nasional (BN) sahaja harus diperkukuhkan tapi tiba masanya kita hentikan perbezaan ideologi politik demi negara tercinta,” katanya dalam laporan Bernama.

Tengku Razaleigh atau Ku Li semalam dilaporkan mahu menghidupkan semula ‘UMNO lama’ yang diisytiharkan tidak sah oleh Mahkamah Tinggi Kuala Lumpur pada tahun 1988.

Kata Ku Li, UMNO kini telah hilang taring dan dikhuatiri akan memberi kesan pada pilihan raya umum akan datang.

Dalam pada itu, Zahid berkata kewujudan terlalu banyak parti politik akan menyebabkan rakyat muak dengan kepelbagaian ideologi, perbezaan pendapat yang akan membawa ekonomi negara terus dalam fasa ketidaktentuan.

Katanya, landskap politik negara seharusnya terus maju ke hadapan dengan mengelakkan penambahan parti politik.

“Sebagai sebuah negara yang mengamalkan sistem demokrasi, seseorang itu bebas untuk menubuhkan sebarang persatuan, pertubuhan mahupun parti politik.

“Tapi kita harus lihat jika negara kita mempunyai terlalu banyak parti politik, akan menimbulkan kepelbagaian dan tidak ada satu parti dominan yang menulang belakangi sistem demokrasi bagi membentuk kerajaan,” katanya lagi.


PM New Zealand tak lari ketika gempa goncang Wellington

Perdana Menteri New Zealand, Jacinda Ardern menghentikan seketika taklimat berkaitan Covid-19 di seluruh negara, tatkala gempa menggegarkan ibu kota Wellington pada Jumaat (22 Oktober), tetapi kemudian meneruskan ucapannya.

Wellington dan kawasan berdekatan digegarkan gempa berskala 5.9 magnitud dengan pusat gempa 35 kilometer ke arah barat daya Taumarunui di tengah North Island, menurut Geonet, pemantau seismik kerajaan.

Walaupun gegaran itu dirasakan secara meluas, tidak ada laporan kerosakan atau kecederaan. Tinjauan Geologi Amerika Syarikat meletakkan gempa berukuran 5.6 magnitud.

Ardern kekal di atas podium apabila gegaran bermula, tersenyum, dan memberitahu wartawan bertanyakan soalan: “Maaf, sedikit gangguan… sudikah anda mengulangi soalan itu?”

Dia memberitahu wartawan di akhir acara bahawa Timbalan Perdana Menteri Grant Robertson, yang juga berada di atas pentas tidak sepenuhnya yakin bahawa itu adalah gempa bumi dan bertanya-tanya apakah itu hanya angin kencang.

New Zealand sering mengalami gempa lemah hingga sederhana kerana terletak dalam Lingkaran Api yang aktif.

Bandar Christchurch masih belum pulih daripada gempa bumi berukuran 6.3 magnitud pada 2011 yang mengorbankan 185 orang.

Pada 2016, gegaran berukuran 7.8 magnitud melanda bandar Kaikoura di South Island, membunuh dua orang dan menyebabkan kerosakan bernilai berbilion-bilion dolar, termasuk di ibu negara Wellington. – Agensi


Polis bersiap sedia kawal prosiding rayuan akhir kes SRC Najib esok

Keperluan bagi menambah bilangan anggota polis yang bertugas bagi kawalan keselamatan di prosiding rayuan akhir bekas Perdana Menteri Datuk Seri Najib Razak di Istana Kehakiman (POJ) di Putrajaya esok, bergantung kepada keadaan semasa.

Ketua Polis Daerah Putrajaya ACP A Asmadi Abdul Aziz berkata penilaian dari semasa ke semasa akan dibuat berpandukan kepada maklumat yang diperolehi, lapor Bernama.

Beliau berkata penugasan anggota polis bagi tujuan keselamatan di POJ dibuat seperti biasa sejak prosiding bermula 15 Ogos lepas.

“Bagaimanapun esok hingga 26 Ogos, penambahan anggota bertugas akan dibuat mengikut keperluan berdasarkan penilaian dari semasa ke semasa. Ketika ini polis sedang standby,” katanya ketika dihubungi hari ini.

Bermula esok, Mahkamah Persekutuan akan menyambung prosiding rayuan akhir Najib bagi mengetepikan sabitan dan hukuman ke atas tujuh tuduhan penyelewengan dana SRC International Sdn Bhd dan diramalkan ramai penyokong bekas Perdana Menteri keenam itu bakal berhimpun di sekitar POJ.


Labuan contoh kerajaan tak pincang lawan Covid-19: Tengku Zafrul

Menteri Kewangan Tengku Datuk Seri Zafrul Tengku Abdul Aziz membidas sesetengah pihak yang mendakwa kerajaan gagal menangani pandemik Covid-19, sedangkan hakikatnya ada negeri yang sudah beralih daripada Zon Merah kepada Hijau.

Menjadikan Wilayah Persekutuan Labuan sebagai contoh usaha berterusan kerajaan, beliau berkata wilayah itu melonjak pada peringkat nasional apabila berjaya menurunkan jumlah jangkita harian dengan mendadak.

“Sebelum ini satu zon merah dengan kadar R-Naught melangkaui 2.4 – lebih tinggi daripada paras kebangsaan – Labuan kini melonjak di kaca mata nasional kerana telah berjaya mengurangkan kes jangkitan dengan mendadak.

“Wilayah ini saya angkat sebagai contoh gandingan bersepadu dan mantap antara Kerajaan Pusat dan pihak berkuasa tempatan di dalam pelaksanaan Pelan Pemulihan Negara (PPN).

“Hasilnya, dari merah berubah hijau, dari sakit berubah sembuh serta dari bahaya berubah selamat.

“Jika ada yang melemparkan cemuhan mengatakan Malaysia ‘gagal’, maka hal sama boleh diperkatakan terhadap kebanyakan negara dunia yang bergelut dengan gelombang Covid-19,” dalam kenyataan di Facebooknya hari ini.

Tengku Zafrul turut menarik perhatian kepada peningkatan kadar jangkitan bukan hanya berlaku di Malaysia , tetapi turut melangkaui negara maju yang lain.

United Kingdom (UK) katanya, dengan 67 juta penduduk, minggu ini menyaksikan kadar jangkitan harian meningkat lebih 50,000 kes, sementara Belanda dengan populasi hanya 17 juta pula, mencatatkan lebih 11,000 kes sehari.

“Tetapi dengan pendekatan agresif kita menerusi Program Imunisasi Covid-19 Kebangsaan (PICK), kita mampu untuk mencapai imuniti kelompok menjelang Disember 2021,” katanya.

Beliau berkata tidak ada kerajaan di dunia mampu melakukan sendiri tanpa kerjasama semua pihak bagi melawan pandemik Covid-19.

“Kejayaan PPN bergantung kepada pendekatan ‘keseluruhan negara’ kerana tiada kerajaan di dunia mampu melakukannya sendiri. Semua pihak – Kerajaan Pusat, negeri, pihak berkuasa tempatan (PBT), sektor swasta, NGO dan seluruh lapisan rakyat – perlu memainkan peranan memastikan negara bergerak ke arah pemulihan,” katanya.

Beliau bagaimanapun mengakui masih terdapat kekurangan di dalam pelaksanaan tetapi dengan kerjasama semua pihak, beliau yakin kemelut ini akan dapat dilalui bersama.

“Pernah saya katakan sebelum ini, dan menjelang PPN ini, saya ulangi: kegagalan bukanlah pilihan kita, tidak dulu dan pastinya tidak kini. Teguh kita, maka menanglah rakyat Malaysia bersama.

“Krisis sebegini sememangnya menduga kemampuan fikiran, kebolehan perlaksanaan dan ketahanan sesuatu masyarakat.

“Sejak 16 bulan lalu, dunia telah mengalami satu musibah pandemik global berbahaya, mengancam nyawa dan kehidupan dengan penguncupan ekonomi global paling teruk sejak Perang Dunia Ke-2 dan Malaysia tidak terkecuali daripada impak ini,” katanya.


Menteri Pendidikan PH-BN disuruh jaga negara, bukan main isu Taliban

Menteri Pendidikan kerajaan PH-BN, Fadhlina Sidek teruk dikecam susulan desakannya supaya pentadbiran Taliban di Afghanistan membuka akses pendidikan kepada wanita, dengan rata-rata pengguna media sosial mengatakan pemimpin PKR itu perlu rasional dalam mengulas isu tersebut.

Fadhlina juga turut diberitahu supaya tidak menggunakan hujah tersebut sebagai alasan untuk mengambil peduli dasar luar sesebuah negara sehingga terlupa kepada kelemahan sektor pendidikan di Malaysia.

Ini susulan arahan Kementerian Pendidikan Afghanistan beberapa hari lalu yang menggantung kemasukan pelajar wanita ke universiti awam dan swasta secara serta merta selepas diputuskan oleh kabinet negara tersebut, menurut MalaysiaNow.

Sebagai reaksi, Fadhlina berkata sekatan yang dikenakan terhadap golongan tersebut hanya akan melebarkan jurang daya saing selain menjejaskan status ekonomi dan sosial.

Bagaimanapun, rata-rata pengguna media sosial pula menggesa Fadhlina supaya berpijak di bumi yang nyata.

Mereka berkata, kenyataan Fadhlina berbunyi bercita-cita tinggi kerana masalah berbangkit dalam isu pendidikan negara masih belum menemui penyelesaiannya.

“Tak payah buat sibuk kepada negara lain.

“Perbetul dalam negara kita sudah cukup YB. Nampak semacam tak ada buah fikiran yang bernas,” tulis Ghazali Mukhtar di ruangan komen Facebook sebuah portal berita tempatan.

“Jauhnya sampai Taliban,” tulis pengguna Facebook, Mohd Fauzi Mohd Shariff.

Malah, ada juga yang mempersenda kebolehan Fadhlina sebagai menteri pendidikan.

“Tak payah sibuk hal negara orang. Hal kementerian sendiri pun banyak yang tak selesai.

“Usah berselindung dari kehebatan almarhum ayahanda puan. Tolong buktikan kekuatan sendiri.

“Dipilih jadi menteri pun sebab jawatan kanan parti,” tulis Yuzaidi Yussof.

Fadhlina merupakan anak kepada Siddiq Fadzil yang merupakan bekas pemimpin tertinggi Angkatan Belia Islam Malaysia (Abim).

Terdapat juga pengguna media sosial yang meminta Fadlina menumpukan terhadap pendidikan golongan wanita di Malaysia.

“Anda sibuk pasal Taliban, anda tahu ke berapa ramai pelajar perempuan di Malaysia tak dapat melanjutkan pelajaran kerana kos yang tinggi dan masih ramai perempuan yang buta huruf?” tulis Danny Iskandar.

Sementara itu, terdapat juga komen-komen pengguna media sosial yang dikesan menggesa menteri itu menyelesaikan jurang perkauman yang semakin meruncing disebabkan dasar pendidikan yang membenarkan sekolah berasaskan kaum.

“Belum masanya untuk cerita pasal negara lain.

“Cerita dulu bab negara kita pasal sekolah vernakular, sekolah tahfiz dan isu budak-budak tak minat pergi sekolah,” kata Nur Muhammad.

“Nak hapus sekolah vernakular pun tak berani.

“Isu iktiraf UEC pun diam. Kelakar,” tulis Fiq Wisdom.

Selain itu, ramai juga yang mempersoal sama ada kenyataan Fadhlina itu akan dibaca oleh para pemimpin kerajaan Taliban di Afghanistan.

“Jauhnya sembang. Taliban baca ke berita ni?” kata Ismail Mohd.

“Wowwww. Dia sudah mendesak guys. Harapnya Taliban dengar dan akur,” tulis Ramzuk Hanif.

Fadhlina dinamakan sebagai menteri kanan pendidikan oleh Perdana Menteri Anwar Ibrahim pada 2 Disember lalu.

Timbalannya Lim Hui Ying pula merupakan bekas senator Pulau Pinang selain anak kepada pemimpin veteran DAP Lim Kit Siang.


Laluan lebuh raya KL-Karak sesak lebih 15 kilometer petang ini

Aliran trafik di Lebuhraya Kuala Lumpur-Karak (KLK) ke arah Pantai Timur semakin tinggi hingga menyebabkan kesesakan lebih 15 kilometer (km) dari arah Gombak ke Genting Sempah, petang ini (21 Januari 2023).

Setakat jam 5.15 petang, trafik masih perlahan sejauh 15.3 kilometer dari Lebuhraya Lingkaran Tengah 2 (MRR2) hingga ke Plaza Tol Gombak, seterusnya ke arah Genting Sempah dari Kilometer 21.7 hingga KM37.0.

Pengurus Besar Kanan, Ketua ANIH Berhad, Radzimah Mohd Radzi, berkata jumlah kenderaan yang semakin bertambah pada sebelah petang menyebabkan aliran trafik semakin perlahan.

“Tiga lokasi di kawasan Bukit Tinggi juga dilaporkan mengalami kesesakan iaitu dari KM39.3 hingga KM42.7, dari KM43.6 hingga KM45.6 dan dari KM47.0 hingga KM48.5,” katanya lapor BH.

Radzimah berkata, trafik kini perlahan sejauh 5.3 km dari KM49.5 hingga KM54.8 arah dari Bukit Tinggi ke Lentang dan trafik juga perlahan sejauh satu km di KM56.7 hingga KM57.7 dari Lentang ke Bentong.

Bagaimanapun, katanya, aliran trafik di Lebuhraya Pantai Timur 1 (LPT1) masih lancar di kedua-dua arah.

Dalam pada itu, katanya, aliran trafik menghala ke ibu negara kini mengalami kesesakan lebih enam km dari KM55.8 hingga KM49.7 berikutan kemalangan yang berlaku di KM49.7 arah dari Lentang ke Bukit Tinggi.

Kemalangan dilaporkan berlaku pada jam 3.18 petang tadi membabitkan dua kereta menyebabkan lorong perlahan dan lorong kecemasan terhalang.

Difahamkan, kemalangan tidak membabitkan kecederaan kepada pemandu dan penumpang kedua-dua kenderaan.


Perarakan Thaipusam dapat lampu hijau PM, kata Menteri MIC

Prosedur operasi standard (SOP) Hari Thaipusam termasuk bagi perarakan kavadi dan pedati, akan diumumkan oleh Menteri Perpaduan Negara Halimah Mohamed Sadique dalam tempoh terdekat.

“Semalam, Halimah telah mengadakan perjumpaan dengan wakil pemimpin agama Hindu dan kuil selepas Mesyuarat Jemaah Menteri, dan pelbagai perkara telah dibincangkan,” kata Menteri Sumber Manusia Datuk Seri M.Saravanan menurut laporan Bernama.

Saravanan terdahulu merasmikan Mesyuarat Perwakilan Pemuda, Wanita, Putera dan Puteri MIC di Wisma MCA di sini, hari ini.

Sementara itu, Saravanan berkata semalam beliau sendiri telah bertemu Perdana Menteri Datuk Seri Ismail Sabri Yaakob, yang pada dasarnya positif tentang perarakan tersebut.

Saravanan yang juga Timbalan Presiden MIC berkata satu mesyuarat akan diadakan pada Selasa depan, bagi membincangkan perkara-perkara berkaitan dengan sambutan perayaan itu.

Pada 7 Dis, Halimah dalam Dewan Rakyat memberitahu semua perarakan perayaan, termasuk perarakan kavadi bagi Thaipusam dan chingay sempena Tahun Baharu Cina, tidak dibenarkan berikutan negara sedang berdepan jangkitan varian baharu COVID-19, Omicron ketika ini.

Namun, selepas menerima kritikan pelbagai pihak, Kementerian Perpaduan telah membuat kenyataan bahawa SOP COVID-19 untuk sambutan Thaipusam belum dimuktamadkan.

Dalam perkembangan lain, ketika berucap pada mesyuarat perwakilan sayap MIC itu, Saravanan meminta perwakilan agar mengubah cara pemikiran dalam mengemudi parti seiring dengan persediaan menghadapi Revolusi Perindustrian (IR) 4.0.

Beliau berkata MIC tidak boleh lagi dilihat sebagai parti yang memberikan sumbangan percuma, malah ia perlu menjadi parti yang mewujudkan lebih banyak peluang pekerjaan kepada kaum India.

“Dalam 10 tahun akan datang, dunia berdepan dengan IR4.0 di mana banyak pekerjaan akan hilang. Oleh itu, kita perlu bersedia menghadapi perubahan dan cabaran tersebut,” katanya.

Beliau turut meminta masyarakat India di negara ini agar turut mengubah cara pemikiran, supaya terus berjaya dan mengharungi cabaran IR4.0, sekali gus tidak hanya mempersalahkan parti politik.

Seramai 1,500 perwakilan daripada sayap Pemuda, Wanita, Putera dan Puteri telah menghadiri Mesyuarat Perwakilan Sayap berkenaan sementara Perhimpunan Agung Tahunan parti itu akan diadakan esok.


Suami isteri terjun Jambatan Pulau Pinang

Seorang lelaki terjun dari Jambatan Pulau Pinang selepas melihat isterinya yang dipercayai mengalami kemurungan bertindak lebih awal, sambil disaksikan anak mereka.

Kejadian kira-kira jam 4.35 petang itu mengejutkan orang ramai yang melalui laluan berkenaan, setelah melihat seorang kanak-kanak berseorangan di atas jambatan.

Wanita berusia 45 tahun itu dikatakan terjun dari jambatan, sebelum suaminya bertindak sama untuk menyelamatkannya yang terkapai-kapai dibawa arus.

Jurucakap Jabatan Bomba dan Penyelamat negeri berkata, pihaknya menerima panggilan pada pukul 4.40 petang sebelum pasukan dari Balai Bomba dan Penyelamat Perai bergegas ke lokasi.

“Ketika bomba tiba, seorang wanita terjun ke laut dari Jambatan Pulau Pinang. Mangsa kemudian diselamatkan dan dibawa oleh suaminya ke tiang jambatan nombor 107 sebelum jentera bomba tiba,” katanya.

Katanya, bomba menggunakan kaedah ‘rappelling’ untuk turun dan memujuk serta menenangkan mangsa sebelum dibawa menggunakan bot ke Pangkalan Polis Marin Batu Uban.

Suami isteri yang terjun dari Jambatan Pulau Pinang dibawa dengan bot ke Pangkalan Polis Marin Batu Uban. – Gambar FB Jabatan Bomba dan Penyelamat Pulau Pinang


Kebenaran tambahan keluar KWSP bebankan generasi muda

Kumpulan Wang Simpanan Pekerja (KWSP) ditubuhkan pada 1951 sebagai tabung persaraan pekerja di Malaysia. Buat kali pertama pada 2020, kerajaan membenarkan program pengeluaran khas i-Lestari bagi membantu pencarum menangani kesan COVID-19. Ia kemudian disusuli dengan i-Sinar dan i-Citra.

Keizinan luar biasa ini diberi memandangkan adanya situasi luar jangkaan iaitu pandemik global yang juga melanda Malaysia. Namun, setelah beberapa kali pengeluaran diizinkan dan selepas lebih RM101 bilion disalurkan keluar daripada KWSP, cukuplah dibenarkan setakat itu sahaja

Hari ini, terdapat beberapa pihak yang lantang melobi untuk dibenarkan sekali lagi pengeluaran simpanan KWSP. Perlu saya ulangi, idea ini pertama sekali dicetuskan oleh kerajaan berdasarkan pertimbangan dan perkiraan yang rapi. Suara yang hari ini sibuk menghasut rakyat tidak terbabit sama sekali dalam perhitungan dan keputusan berkenaan. Mereka mengambil kesempatan mengeksploitasikan perkara ini sebagai modal untuk menyelar pihak KWSP dan kerajaan.

Caruman wajib pencarum dan majikan adalah asas sistem KWSP, amanah yang wajib dijaga oleh pihak KWSP dan kerajaan. Selama ini, pencarum memang dibenarkan membuat pengeluaran untuk keperluan tertentu seperti pembelian rumah kediaman dan kos perubatan melalui Akaun 2.

KWSP ditubuhkan dengan matlamat ‘untuk persediaan hari tua’ apabila kudrat sudah tiada untuk bekerja, justeru pengeluaran terutama Akaun 1 tidak boleh dibenarkan sewenang-wenangnya.

Malah, suatu hari nanti apabila Malaysia mencapai status negara tua pada 2030 (lapan tahun lagi), tanggungjawab kewangan negara yang akan melonjak bukan hanya dipikul oleh kerajaan, tetapi juga pembayar cukai pada masa hadapan.

Sememangnya adalah tanggungjawab kerajaan untuk menjaga kebajikan rakyat dalam masa panjang sambil memberi penyelesaian kepada cabaran semasa. Sebab itu juga pentadbiran sebelum ini begitu tegas menjaga amanah mereka berkenaan KWSP. Pada 2014 misalnya, beberapa negeri terutama Kelantan dan Pahang teruk dilanda banjir dengan jumlah isi rumah yang terkesan mencecah 300,000 dan ramai yang kehilangan harta termasuk rumah dan kenderaan.

Namun, kerajaan pada tahun tidak membenarkan pengeluaran KWSP walau satu sen pun kepada mangsa banjir yang hilang segalanya, sebaliknya guna kaedah lain bagi membantu mangsa. Kini, pendekatan yang sama diambil kerajaan bagi membantu rakyat menghadapi bencana banjir.

Secara keseluruhan, banyak bantuan yang dihulurkan oleh kerajaan bagi menolong rakyat termasuk Bantuan Prihatin Rakyat (BPR); Bantuan Khas COVID-19 (BKC); Bantuan Kehilangan Pendapatan (BKP); Bantuan Wang Ihsan (BWI – bagi mangsa mangsa bencana); bantuan kebajikan bulanan; pembiayaan dengan kadar 0 peratus serta moratorium serta-merta selama enam bulan dan banyak lagi.

Sehubungan itu, ada beberapa fakta yang perlu kita akui isu wang persaraan yang tidak mencukupi wujud sebelum zaman COVID-19 lagi. Hakikatnya, hari ini hampir 50 peratus atau lebih 6 juta pencarum mempunyai baki caruman kurang daripada RM10,000. Pendek kata, pencarum seramai 6 juta ini tidak akan mendapat faedah pun jika dibenarkan pengeluaran tambahan i-Citra.

Menurut KWSP, pesara sepatutnya mempunyai sekurang-kurangnya RM240,000 semasa bersara. Jika mereka dijangka bersara selama 20 tahun, mereka hanya ada RM1,000 sebulan untuk sara hidup dan jika sakit, ubat-ubatan.

Cuba bayangkan jika mereka ada kurang daripada RM10,000 sekarang. Dijangka hampir 7 juta ahli akan mempunyai simpanan di bawah RM10,000 jika pengeluaran tambahan i-Citra dibenarkan.

Jika mereka dapat gandakan 10 kali pun sehingga RM100,000 semasa bersara (gandaan yang amat sukar untuk dicapai), mereka hanya ada RM500 untuk berbelanja. Lebih tragis lagi bagi hampir 4 juta pencarum yang simpanan di bawah RM1,000.

Kerajaan sudah benarkan banyak pengeluaran iaitu i- Lestari, i-Sinar dan i-Citra yang rata-rata ahli sudah mengeluarkan RM21,000 sehingga RM71,000 sejak tahun lalu. Secara keseluruhan, lebih 7 juta pencarum mengeluarkan lebih RM101 bilion.

Kira-kira 74 peratus pencarum yang mempunyai kurang RM10,000 dalam akaun adalah Bumiputera. Lebih membimbangkan, 79 peratus lagi daripada golongan ini ada simpanan kurang RM1,000. Kalau betul beberapa pihak ingin memperjuangkan nasib Bumiputera, terutama orang Melayu, walaupun sudah maklum ramai yang tidak mempunyai cukup simpanan, apakah niat dan tujuan sebenar memperjuangkan pengeluaran tambahan?

Wakil kesatuan pekerja pun tidak bersetuju. Lihat sahaja kenyataan persatuan yang mewakili pekerja seperti Kesatuan Nasional Pekerja Bank (NUBE); Kongres Kesatuan Pekerja-Pekerja Dalam Perkhidmatan Awam (CUEPACS); Kesatuan Pekerja-Pekerja Industri Minuman Semenanjung Malaysia (NUDIW); Majlis Rangkaian Kesatuan Sekerja Antarabangsa Malaysia (UNI-MLC) dan Kongres Kesatuan Sekerja Malaysia (MTUC). Mereka tidak bersetuju kerana memahami impak buruk pengeluaran tambahan kepada kebajikan hari tua pencarum.

Justeru rumusannya, KWSP memainkan peranan penting di pasaran saham dan bon tempatan untuk menjana pulangan dividen kepada ahli dan menyediakan kecairan bagi kedua-dua pasaran berkenaan.

Nilai pelaburan KWSP dalam pasaran saham tempatan adalah 16 peratus daripada nilai keseluruhan yang berjumlah lebih RM1.7 trilion. Nilai pelaburan KWSP dalam bon kerajaan pula adalah 26 peratus (atau RM247 bilion) daripada nilai keseluruhan RM950 bilion manakala, bagi bon korporat, KWSP memegang 21 peratus (atau RM166 bilion) daripada nilai keseluruhan RM791 bilion.

Sekiranya pengeluaran ini dibenarkan lagi, KWSP terpaksa menjual pegangan saham dan bon di luar dan dalam negara secara besar-besaran ketika keadaan pasaran yang tidak menentu; memberhentikan pelaburan dalam negara untuk tempoh tiga hingga enam bulan dan mengurangkan penyertaan dalam pasaran domestik buat sementara waktu.

Langkah ini akan memberi impak negatif kepada pasaran saham dan bon tempatan kerana peranan KWSP sebagai penyedia kecairan juga akan terjejas, selain mengekang keupayaannya untuk menjana pulangan dividen. Apabila kecairan berkurangan, ia berpotensi menjejaskan keyakinan pelabur lain yang akan turut serta menjual pegangan mereka, lantas mengurangkan lagi kecairan di pasaran.

Kesan sistemik (systemic repercussions) ini bukan sahaja akan menjejaskan pulangan semua ahli KSWP, malah penyimpan lain yang bergantung kepada pulangan daripada pegangan saham dan bon tempatan seperti ahli Kumpulan Wang Persaraan Diperbadankan (KWAP) serta pelabur skim Amanah Saham yang diurus oleh Permodalan Nasional Berhad (PNB) seperti Amanah Saham Bumiputera (ASB) juga ahli Lembaga Tabung Haji (LTH) dan Lembaga Tabung Angkatan Tentera (LTAT).

Secara keseluruhan, ini akan memberikan impak negatif antaranya dari segi peningkatan kos pembiayaan bagi kerajaan, syarikat swasta dan juga berpotensi menyebabkan ketidakstabilan pasaran kewangan negara.

Tambahan lagi, situasi ini secara tidak langsung sudah pun menimbulkan rasa tidak senang dalam kalangan ahli yang ingin terus mengekalkan simpanan mereka di dalam KWSP. Buat masa ini, terdapat sejumlah lebih RM270 bilion simpanan di KWSP yang boleh dikeluarkan pada bila-bila masa oleh ahli yang berumur lebih 55 tahun dan tidak lagi tertakluk kepada syarat pengeluaran.

Seperti yang saya sebutkan berulang kali, dalam keadaan ekonomi yang semakin pulih, kerajaan tetap akan membantu rakyat melalui strategi yang pelbagai dan berbeza, seperti BPR, BKC, BKP,

Namun, dalam hal KWSP ini, kita tidak boleh terus populis dengan sekali lagi mencari jalan mudah membenarkan pengeluaran tambahan lebih-lebih lagi bila kerajaan sudah menyediakan satu pakej bantuan banjir yang paling tinggi dalam sejarah. Fikirkanlah kesan jangka panjang terutama kepada anak dan cucu kita yang bakal mewarisi beban menampung kehidupan warga tua negara yang tidak mampu menanggung persaraan mereka sendiri.

Tengku Datuk Seri Zafrul Tengku Abdul Aziz
Penulis adalah Menteri Kewangan

Tulisan ini pertama kali disiarkan dalam Berita Harian hari ini 31 Disember 2021.


Masjid tak ditutup, aktiviti hanya ditangguh, kata Mufti Kelantan

Mufti Kelantan Datuk Mohammad Shukri Mohamad menolak tanggapan sesetengah pihak bahawa masjid ditutup, sedangkan sebaliknya ia hanya ditangguhkan sementara sehingga wabak Covid-19 reda.

Pada masa yang sama bagi memenuhi fardu kifayah ke atas umat Islam, beliau berkata, empat petugas masjid dibenar bersolat secara berjemaah pada setiap waktu tetapi dengan mematuhi prosedur operasi standard (SOP) yang ketat.

“Masyarakat kena memperbetul tanggapan isu masjid ditutup bagi aktiviti keagamaan ketika penularan pandemik Covid-19 sekarang. Ia hanya sekadar ditangguh sehingga wabak reda.

“Masjid masih dibuka dan empat petugas tetap berjemaah solat fardu pada setiap waktu dengan pematuhan SOP.

“Langkah itu supaya dapat melepaskan fardu kifayah yang termaktub ke atas seluruh muslimin kerana tujuan ibadah itu murni tetapi jangan sampai memudaratkan,” katanya pada Bicara Mufti anjuran Urus Setia Penerangan dan Komunikasi Negeri (UPKN) Kelantan.

Sebelum ini beberapa pihak mempertikaikan tindakan kerajaan menutup masjid susulan penularan wabak Covid-19, tetapi membenarkan pasar dan pusat beli-belah dibuka kepada orang ramai.

Ramai yang dilihat kurang senang apabila had tertentu juga dikenakan ke atas jemaah yang dibenar menunaikan solat fardu di surau atau masjid, termasuk solat Jumaat.

Alasan diberi, tahap pematuhan tinggi terhadap SOP yang ditunjukkan jemaah selama ini ketika beribadat di surau dan masjid, selain tiada kluster Covid-19 dikesan akibat aktiviti di kedua-dua premis itu, selepas merebak kluster tabligh tahun lalu.

Pada masa sama, Pengarah UPKN Ahmad Fathan Mahmood yang menyokong kenyataan Mohammad Shukri berkata orang ramai perlu mempercayai setiap arahan kerajaan.

“Sekiranya rakyat sudah tidak thiqah (percaya) kepada kenyataan rasmi individu yang berautoriti, maka perbincangan sudah tidak diperlukan lagi.

“Contohnya hal tentang pencegahan dan perawatan kesihatan mesti diambil daripada pihak Kementerian Kesihatan Malaysia (KKM) atau agensinya,” sambil menjelaskan isu berkaitan hukum mesti merujuk kepada pihak yang berautoriti termasuk Pejabat Mufti.


[KEMAS KINI] 60 kematian, 5,293 kes baharu

Sebanyak 60 kematian akibat Covid-19 dilaporkan di seluruh negara dalam tempoh 24 jam sehingga 12 tengah hari tadi menjadikan kumulatif kepada 4,408 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh sama 5,293 kes positif baharu dilaporkan menjadikan kumulatif kes sebanyak 696,408 kes.

Beliau berkata, Selangor mencatatkan kes tertinggi sebanyak 1,680 diikuti Sarawak dengan 661 kes, dan Johor (627 kes).

Berdasarkan data yang dikeluarkan Kementerian Kesihatan Malaysia hari ini, 10 negeri mencatat penurunan kes, manakala Sarawak, Johor, Melaka, Pahang, Putrajaya dan Perlis menunjukkan peningkatan.

Pada masa sama beliau berkata, 5,941 pesakit telah sembuh menjadikan kumulatif sebanyak 628,185 kes, manakala kes masih aktif pula sebanyak 63,815.

“Seramai 880 pesakit dirawat di unit rawatan rapi (ICU) dengan 454 daripadanya memerlukan bantuan alat pernafasan,” katanya.

Data 20 Jun 2021


2,063 kes baharu, lima kematian

Jangkitan Covid-19 di seluruh negara dalam tempoh 24 jam semalam (Jumaat, 20 Mei) turun kepada 2,063 kes, berbanding 2,124 yang dicatat pada Khamis, lapor Kementerian Kesihatan (KKM).

Jumlah baharu itu menjadikan kumulatif positif sejak awal 2020 lalu meningkat kepada 4,487,482 kes – ketiga tertinggi dalam kalangan negara-negara ASEAN selepas Vietnam dan Indonesia.

Daripada jumlah itu, 4,422,615 pesakit telah sembuh, dan 29,229 kes masih aktif, termasuk 28,050 pesakit yang masih menjalani kuarantin di rumah.

Seramai 19 pesakit kini masih ditempatkan di PKRC, manakala 1,124 lagi dirawat di hospital dan 36 dimasukkan ke unit rawatan rapi, dengan 20 daripadanya memerlukan alat bantuan pernafasan.

Daripada 2,063 jangkitan positif semalam, 1,366 kes melibatkan individu yang telah menerima suntikan dos penggalak vaksin Covid-19; 454 kes (penerima dua dos); 206 kes (individu tidak divaksinasi); dan 37 kes (belum lengkap vaksinasi).

Sebelas daripada 16 negeri dan Wilayah Persekutuan mencatat peningkatan jangkitan harian semalam, namun nisbah kenaikan berbanding semalam adalah kecil.

Berikut adalah jumlah kes baharu semalam dan kumulatif positif sejak Januari 2020:

Sementara itu, KKM memaklumkan lima pesakit meninggal dunia akibat komplikasi Covid-19 semalam, menjadikan kumulatif sejak Mac 2020 sebanyak 35,638 kes.

Johor merekodkan dua kes kematian semalam, manakala masing-masing satu di Perak, Pulau Pinang dan Selangor.


Agong, Permaisuri positif Covid-19, tetapi alami gejala ringan

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agung, Tunku Hajah Azizah Aminah Maimunah Iskandariah disahkan positif Covid-19.

Perkara itu dimaklumkan Datuk Pengelola Bijaya Diraja, Datuk Indera Ahmad Fadli Shamsuddin dalam satu kenyataan media dikeluarkan Istana Negara hari ini (2 April 2022).

Ahmad Fadli berkata, baginda berdua ketika ini berkenan menjalani kuarantin kendiri di Istana Negara sehingga 7 dan 8 April depan.

“Adalah dimaklumkan bahawa KDYMM Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah berkenan menjalani kuarantin kendiri di Istana Negara hingga hari Khamis, 7 April 2022, setelah disahkan positif Covid-19.

“Manakala, KDYMM Seri Paduka Baginda Raja Permaisuri Agong Tunku Hajah Azizah Aminah Maimunah Iskandariah Binti Almarhum Al-Mutawakkil Alallah Sultan Iskandar Al-Haj menjalani kuarantin kendiri di Istana Negara hingga hari Jumaat, 8 April 2022, setelah juga disahkan positif Covid-19,” katanya.

Menurutnya baginda berdua perkenan menjalani kuarantin kendiri selaras dengan protokol dan prosedur operasi standard (SOP) yang ditetapkan Kementerian Kesihatan (KKM).

Bagaimanapun, Baginda berdua dimaklumkan hanya mengalami gejala ringan dan berada dalam keadaan kesihatan yang baik dan tidak membimbangkan.

“Bersempena ketibaan bulan Ramadan yang mulia, Seri Paduka Baginda Yang diPertuan Agong menyeru rakyat supaya sentiasa berwaspada dan mengamalkan kawalan kendiri meskipun negara telah memasuki Fasa Peralihan ke Endemik Covid-19 kelmarin (1 April 2022).

“Seluruh rakyat diseru untuk bersama mendoakan semoga Seri Paduka Baginda berdua dikurniakan kesembuhan dengan segera serta dikurniakan keafiatan yang berpanjangan,” katanya.


Kuarantin HFMD sama seperti Covid-19

Jangkitan Penyakit Tangan, Kaki dan Mulut (HFMD) dalam kalangan kanak-kanak kembali menular dalam julat angka begitu tinggi dalam tempoh beberapa minggu berbanding tahun lalu.

Pada tahun ini sehingga penghujung April lalu, sebanyak 22,463 kes HFMD dilaporkan Kementerian Kesihatan (KKM) di seluruh negara, berbanding 1,752 pada tempoh sama, tahun lalu, sekali gus menunjukkan peningkatan hampir 13 kali ganda.

Sepanjang tahun ini juga sejumlah 767 wabak dalam lokaliti setempat direkodkan, tiga negeri tertinggi yang melaporkan kes HFMD ialah Kuala Lumpur, Putrajaya, Selangor dan Perak.

HFMD berlaku dalam kalangan kanak-kanak berusia kurang 12 tahun tetapi pesakit kurang 6 tahun adalah majoriti dijangkiti.

Ia ditandai demam panas, diikuti ruam lepuh (blister) pada bahagian mulut, tangan dan kaki. Gejala lain termasuk letih dan tidak bermaya.

Akibat ruam lepuh kemudian menjadi ulser di dalam mulut, pesakit kanak-kanak biasanya enggan mengambil makanan dan mengalami kesukaran untuk menelan.

Menurut Pakar Perubatan Kesihatan Awam, Universiti Putra Malaysia (UPM), Prof Madya Dr Malina Osman , dari segi klinikal, meskipun gejala dan impak HFMD tidak teruk berbanding jangkitan Covid-19, demam panas dalam kalangan pesakit HFMD terdedah kepada risiko sawan dan komplikasi sistem saraf jika gagal dirawat sebaik-baiknya.

“Sebahagian kecil pula boleh mendapat komplikasi serius, iaitu radang pada jantung, paru-paru atau otak yang memerlukan rawatan intensif serta terdedah kepada risiko kematian.

“HFMD ditularkan melalui sentuhan cecair tubuh seperti air liur, hingus, kahak dan najis mereka dijangkiti atau kontaminasi silang dengan permukaan tercemar oleh cecair badan berkenaan.

“Jika dibandingkan penularan Covid-19 melalui sentuhan cecair dari mulut dan hidung serta kemungkinan melalui udara dalam ruang tertutup, HFMD lebih banyak disumbangkan melalui sentuhan fizikal dengan permukaan tercemar daripada mereka sudah dijangkiti serta tidak menitikberatkan kebersihan,” jelasnya.

Tambah beliau, hal ini memerlukan kefahaman masyarakat sudah dibiasakan dengan pencegahan Covid-19 tetapi terlupa dengan kemungkinan jangkitan lain, terutama HFMD.

Disebabkan ia boleh ditularkan melalui najis, kebersihan di tempat persalinan bayi di tandas atau tempat awam serta aspek penukaran lampin pakai buang perlu dilakukan dengan berhati-hati serta menurut garis panduan disyorkan.

“Ibu bapa atau penjaga diingatkan membersihkan kanak-kanak dengan air dan sabun selepas buang air kecil, besar atau menukar lampin pakai buang, selain turut membersihkan tangan mereka sendiri.

“Malah, kanak-kanak berkenaan juga perlu dilap hingga kering bagi memastikan permukaan itu benar-benar bersih, manakala penggunaan tisu basah dan sanitiser sahaja tidak disyorkan sama sekali kerana tidak memadai,” katanya.

Tidak ketinggalan, beliau menasihatkan sempena musim rumah terbuka Syawal ini, ibu bapa yang anak mereka disahkan diagnosis HFMD perlu mengamalkan kuarantin, iaitu tidak membawa anak mereka keluar dari rumah untuk berjalan-jalan ke tempat awam seperti pusat beli-belah, balik kampung, beraya dan tempat rekreasi.

“Hakikatnya, kuarantin HFMD juga sama seperti Covid-19, iaitu keluar dari tempat kuarantin adalah tidak dibenarkan.

“Ibu bapa atau penjaga diberi cuti kuarantin perlu memanfaatkannya untuk memberikan tumpuan penuh terhadap rawatan anak dijangkiti HFMD. Cuti kuarantin bermaksud tinggal di rumah seperti diarahkan hingga anak pulih sepenuhnya dan bebas daripada tanda serta gejala HFMD.

“Melanggar arahan kuarantin bermakna sengaja menyebarkan jangkitan HFMD kepada masyarakat. Laporan tidak rasmi di lapangan menunjukkan ada individu memanfaatkan cuti kuarantin untuk terus ‘memeriahkan’ sambutan hari raya,” ujarnya


Tidak dibincang isu kerajaan baharu, penyokong PKR pasti kecewa

Selepas sejam lebih pertemuan di Istana Negara pastinya penyokong PKR kecewa apabila Datuk Seri Anwar Ibrahim berkata tiada isu berhubung pembentukan kerajaan baru dibincangkan dengan Yang di-Pertuan Agong Al-Sultan Abdullah Ri’ayatuddin Al-Mustaffa Billah Shah pagi tadi.

Ketua Pembangkang tersebut yang teruja selepas dipanggil menghadap semasa keluar pintu istana memberitahu wartawan isu kerajaan baharu tidak berbangkit, bagaimanapun tidak menjelaskan secara terperinci intipati perkara yang disuarakannya semasa pertemuan tadi.

“Itu soal yang tidak dibangkitkan sekarang,” katanya dipetik kepada wartawan selepas bertemu dengan Agong.

Beliau juga tidak mendedahkan tujuan Agong memanggil ketua-ketua parti dan hanya menjawab ia terserah kepada budi bicara Tuanku.

“Itu terserah pada tuanku. Tapi berdasarkan pengalaman saya tadi, tuanku berlapang dada mendengar semua pandangan,” katanya lagi.

Blok pembangkang sebelum ini membuat desakan supaya Agong menamatkan Pengisytiharan Darurat dan mahu sidang Parlimen dibuka atas alasan kononnya mahu menangani penularan pandemik Covid-19.

Januari lalu, Yang di-Pertuan Agong memperkenankan tempoh pelaksanaan darurat hingga 1 Ogos 2021 atau sehingga suatu tarikh yang lebih awal jika angka kes positif Covid-19 harian dapat dikawal dan diturunkan dengan berkesan.

Baginda memberi perkenan supaya Pengisytiharan Proklamasi Darurat dilaksanakan sebagai langkah proaktif untuk membendung gejala wabak Covid-19 selepas menerima menghadap Perdana Menteri, Tan Sri Muhyiddin bin Yassin di Istana Negara, 11 Januari lalu.

Terdahulu, Agenda Daily melaporkan misi Anwar untuk diangkat sebagai PM baharu mungkin menemui sinarnya apabila parti itu dijadualkan menghadap Agong.

Ahli Majlis Pimpinan Pusat (MPP) PKR, Datuk Abdullah Sani Abdul Hamid berkata, cadangan itu antara yang akan dikemukakan partinya, selain desakan supaya diadakan segera PRU.

Menyifatkan pertemuan itu sebagai peluang keemasan bagi PKR dan Anwar untuk diangkat sebagai Perdana Menteri (PM) baharu, beliau berharap agar cadangan itu dapat diterima dan akan disuarakan oleh Presiden kesayangan mereka ketika menghadap nanti.

“Saya memang berharap PKR bukan sahaja menyatakan perkara ini di depan Yang di-Pertuan Agong, tapi juga pandangan tentang apa yang terbaik perlu dilakukan bagi menyelamatkan negara,” katanya kepada Agenda Daily.

Bagaimanapun semalam, penyokong fanatik Tun Dr Mahathir Mohamad, Datuk Seri Khairuddin Abu Hassan secara terbuka menyerang Presiden PKR, Anwar yang dikatakan cuba membawa agenda peribadinya untuk menjadi PM semasa menghadap Agong nanti dan mendesak supaya pilihan raya umum (PRU) diadakan segera.

“Anwar Ibrahim adalah Anwar Ibrahim, seorang yang rakus kuasa untuk jadi PM dan tidak bersabar, beliau hanya syok sendiri,” katanya.

Blok pembangkang kini dilihat terpecah kepada beberapa kumpulan, terdapat kumpulan Anwar dan UMNO, terdapat kumpulan Warisan dan Dr Mahathir dan terdapat juga kumpulan dalam UMNO yang setia menyokong kerajaan Perikatan Nasional (PN).


MySejahtera lancar ciri baharu

Aplikasi MySejahtera telah melancarkan ciri baharu yang membolehkan pengguna menyemak rekod kesihatan mereka, kata Menteri Kesihatan Khairy Jamaluddin.

“MySejahtera kini mempunyai wajah dan ciri baharu yang membolehkan kita menyemak dan memantau rekod kesihatan kita.

“Rekod saringan kesihatan dan rekod vaksinasi anak-anak kita juga boleh dilihat di MySejahtera.

“Kemas kini aplikasi anda mulai hari ini untuk mempunyai ciri baharu ini,” katanya di Twitternya pada Sabtu (16 Julai).

Selain menunjukkan rekod kesihatan digital dan butiran imunisasi kanak-kanak, Khairy berkata aplikasi itu, dalam kemas kini masa depannya, juga akan dapat menunjukkan rekod derma darah dan bertindak sebagai “buku merah jambu” digital yang membawa rekod kesihatan ibu dan anak.

Dalam salah satu gambar yang dilampirkan pada tweetnya, terdapat tab “Rekod Kesihatan” baharu pada skrin utama MySejahtera.

Gambar lain menunjukkan carta pertumbuhan bayi, dan rekod kesihatan kanak-kanak lelaki berusia tujuh tahun, termasuk laporan kesihatan terbarunya di fasiliti klinik.

Laporan kesihatan itu memaparkan ketinggian terkini, berat badan, indeks jisim badan (BMI), paras kolesterol, paras glukosa darah dan bacaan tekanan darah lelaki itu, termasuk ringkasan saringan kesihatan di bawah.

Aplikasi itu juga menyenaraikan vaksin budak lelaki itu dan tarikh dan masa penerimaan vaksin yang seterusnya.

Senarai vaksin akan datang yang masih belum diberikan juga ditunjukkan.

Pengguna MySejahtera boleh mengakses ciri tersebut selepas mereka mengemas kini aplikasi pada telefon bimbit mereka.


Bekas ADUN UMNO dibebaskan daripada 34 pertuduhan seleweng RM318,400

Seorang bekas Ahli Dewan Undangan Negeri (ADUN) UMNO di Melaka dilepas dan dibebaskan dari 34 pertuduhan penyelewengan dana Strategi Lautan Biru Kebangsaan (NBOS) bernilai RM318,400 pada 2017.

ADUN Sungai Rambai, Datuk Hasan Rahman terlepas daripada hukuman selepas Mahkamah Sesyen Ayer Keroh membebaskannya pada 19 Ogos lalu, menurut peguamnya, Datuk Hasanal Rezua Merican seperti dilaporkan Bernama.

Katanya, Hakim Datuk Mohd. Nasir Nordin membuat keputusan berkenaan selepas mendapati semua 34 pertuduhan itu gagal dibuktikan kes prima facie.

“Oleh itu, Hasan dilepas dan dibebaskan oleh Mahkamah Sesyen daripada semua pertuduhan yang disabitkan ke atas beliau. Kami tidak memaklumkan keputusan ini lebih awal kerana menunggu tempoh 14 hari yang dibenarkan oleh undang-undang untuk pihak pendakwaan memfailkan sebarang rayuan terhadap keputusan tersebut ke Mahkamah Tinggi.

“Setelah tamat tempoh tersebut, pihak pendakwaan tidak mengemukakan rayuan dan dengan itu pendakwaan terhadap Hasan diselesaikan secara tuntas untuk beliau dilepas dan dibebaskan daripada semua pertuduhan,” katanya.

Pada 9 Julai 2019, Hasan, 57, membuat pengakuan tidak bersalah atas semua pertuduhan dibacakan di hadapan Mohd. Nasir.

Berdasarkan pertuduhan pertama hingga ke-34, Hasan didakwa melakukan jenayah pecah amanah dana NBOS 2016 dengan menandatangani 34 cek untuk projek ternakan rusa, tanaman pisang serta sayur-sayuran gantian cili dan jagung yang tidak diterima penerima projek berkenaan.

Semua kesalahan itu didakwa dilakukan di Pejabat Jawatankuasa Pembangunan dan Penyelarasan Dewan Undangan Negeri (Japerun) Sungai Rambai, Kompleks Pusat Transformasi Luar Bandar (RTC) Sungai Rambai, Jasin antara 20 Februari 2017 hingga 17 Januari 2018.

Sementara itu, Hasan yang juga Ketua UMNO Bahagian Jasin melahirkan rasa syukur apabila Mahkamah Sesyen membuktikan beliau tidak bersalah atas kesemua 34 pertuduhan yang disabitkan ke atasnya.

“Terima kasih yang tidak terhingga kepada sahabat dan rakan seperjuangan yang sentiasa mendoakan saya. Sangat memeritkan sepanjang tiga tahun lebih saya berdepan kes ini dan kini saya didapati tidak bersalah,” katanya.


Lonjakan Covid-19: Semua Klinik Kesihatan dalam kesiapsiagaan

Kementerian Kesihatan (KKM) mengaktifkan semula semua Klinik Kesihatan (KK) dan diletakkan dalam keadaan siap siaga, bagi menangani pesakit susulan lonjakan penularan Covid-19, terutama varian Omicron.

Menteri Kesihatan Khairy Jamaluddin berkata terdapat 370 Pusat Penilaian Covid-19 (CAC) di KK dan di komuniti yang sedang beroperasi untuk membuat penilaian pesakit positif Covid-19, setakat hari ini.

Selain itu, katanya, pejabat kesihatan daerah (PKD) akan sentiasa mengenal pasti KK dan dewan orang ramai yang sesuai untuk menambah bilangan CAC bagi menampung pertambahan kes Covid-19 jika terdapat keperluan.

Beliau berkata KKM turut menyarankan fasiliti kesihatan swasta untuk bertindak sebagai CAC swasta.

“CAC berfungsi bagi mengenal pasti pesakit memenuhi kriteria untuk dipantau di rumah, menilai dan memantau perkembangan pesakit sepanjang tempoh pengasingan.

“Selain itu, mengenal pasti dan menyelaras pesakit perlu dirujuk Pusat Kuarantin dan Rawatan Covid-19 (PKRC) atau hospital serta menjalankan penilaian dan pelepasan bagi kes positif yang tamat tempoh pengasingan,” katanya pada sidang media di Kuala Lumpur, hari ini.

Pada masa sama Khairy meminta orang ramai, terutama warga emas berusia 60 tahun dan ke atas, mengambil suntikan penggalak bagi mengelak jangkitan lebih teruk susulan lonjakan penularan varian Omicron Covid-19.

Beliau juga memaklumkan KKM kini dalam proses membangunkan Covid-19 Clinical Care Pathway, bertujuan memulakan ubat antiviral terkini yang akan diberi kepada pesakit berisiko tinggi pada peringkat lebih awal, ketika mereka bergejala ringan bagi mencegah jangkitan menjadi lebih teruk.

“Rawatan antiviral ini membabitkan pesakit di KK, CAC, PKRC dan hospital bagi pesakit yang dimasukkan ke wad. Rawatan akan dimulakan selepas bekalan ubat antiviral itu tersedia,” katanya.

Menurutnya warga emas berdepan risiko jangkitan teruk di mana sebanyak 18,362 atau 57.32 peratus daripada 32,034 kes kematian akibat wabak itu sehingga semalam, membabitkan golongan berkenaan.

Beliau berkata, kira-kira satu juta atau 32 peratus warga emas dikenal pasti masih belum mengambil dos penggalak vaksin Covid-19.

“KKM meminta supaya individu berusia 60 tahun ke atas segera mendapatkan dos penggalak dan boleh datang secara secara walk-in di mana-mana Pusat Pemberian Vaksin (PPV) berhampiran.

“KKM ingin memaklumkan sekali lagi, semua penduduk berusia 60 tahun ke atas atau penerima dos lengkap vaksin Sinovac berusia 18 tahun ke atas perlu mengambil suntikan dos penggalak bagi mengekalkan status vaksinasi lengkap sebelum 1 Mac ini,” katanya.

Khairy juga memaklumkan sebanyak 3,233 daripada 9,776 katil di hospital digunakan bagi merawat kes Covid-19 dengan kadar penggunaan 33 peratus, peningkatan empat peratus berbanding minggu sebelumnya.

Beliau berkata kadar penggunaan katil di unit rawatan rapi (ICU) pula sebanyak 14 peratus atau 116 daripada 850 katil disediakan, iaitu penurunan sebanyak satu peratus.

“Ketika ini kadar penggunaan katil Covid-19 di fasiliti kesihatan kekal berada di tahap yang tidak membebankan. Kementerian Kesihatan setakat semalam sudah bersiap sedia dengan 120 Hospital Covid-19 masing-masing sembilan Full Covid-19 Hospital dan 111 Hibrid Covid-19 Hospital.

“Selain itu, sebanyak 43 Pusat Kuarantin dan Rawatan Covid-19 Berisiko Rendah (PKRC) dengan kapasiti 10,810 katil,” katanya.


Tiada iklan pinjaman peribadi ditawar KPKT dalam Facebook

Iklan tular pembiayaan peribadi ‘Lestari Pinjaman Peribadi KPKT’ kepada orang awam yang dikatakan ditawar Kementerian Perumahan dan Kerajaan Tempatan (KPKT) adalah palsu.

KPKT tidak pernah memberi kebenaran penggunaan logonya kepada syarikat Kredit Komuniti berlesen yang didaftarkan di bawah Akta Pemberi Pinjam Wang 1951 (Akta 400) seperti tular di laman sosial Facebook.

“KPKT memandang serius terhadap mana-mana pihak atau syarikat pemberi pinjaman wang berlesen atau tidak berlesen yang menyalahgunakan logo KPKT (Jata Negara), logo Kredit Komuniti dan lesen pemberi pinjam wang untuk tujuan penipuan,” kata KPKT dalam kenyataan hari ini.

Kementerian itu turut memaklumkan pihaknya akan menjalankan siasatan serta menyerahkan perkara terbabit kepada Polis Diraja Malaysia untuk tindakan lanjut terhadap pihak tidak bertanggungjawab terbabit.

KPKT juga telah membuat aduan kepada Suruhanjaya Komunikasi dan Multimedia Malaysia.

Justeru, KPKT menasihatkan orang ramai agar berhati-hati dalam menerima sebarang tawaran pinjaman dan menghubungi Bahagian Kawalan Kredit Komuniti KPKT di talian 03-8891 4690/4658/4708 atau mengemukakan aduan melalui https://aduan.kpkt.gov.my serta aplikasi mobil i-KrediKom.


Tiga produk kosmetik dikesan mengandungi racun: KKM

Bahagian Regulatori Farmasi Negara (NPRA), Kementerian Kesihatan Malaysia (KKM) menggesa orang awam untuk mengelak daripada membeli dan menggunakan tiga produk kosmetik yang dikesan mengandungi racun berjadual iaitu merkuri.

Ketua Pengarah Kesihatan Tan Sri Dr Noor Hisham Abdullah berkata tiga produk berkenaan adalah NP Beauty FM Cream, NP Beauty FB Cream 7g dan AS’S Beauty Night Cream, menurut laporan Bernama.

Beliau berkata notifikasi produk-produk kosmetik terlibat telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan untuk dijual di Malaysia.

“Merkuri dilarang di dalam produk kosmetik kerana boleh memudaratkan kesihatan. Ia boleh diserap masuk ke dalam badan dan menyebabkan kerosakan pada buah pinggang dan sistem saraf.

“Ia juga boleh mengganggu perkembangan otak kanak-kanak yang masih kecil atau yang belum dilahirkan selain boleh menyebabkan ruam, iritasi dan perubahan lain pada kulit,” katanya dalam kenyataan hari ini.

Dr Noor Hisham berkata penjual dan pengedar produk-produk kosmetik berkenaan perlu menghentikan penjualan dan pengedaran dengan serta-merta kerana ia melanggar Peraturan-Peraturan Kawalan Dadah dan Kosmetik 1984.

Beliau berkata individu yang melakukan kesalahan di bawah Peraturan-Peraturan itu boleh dikenakan hukuman denda tidak melebihi RM25,000 atau penjara maksimum tiga tahun atau kedua-duanya untuk kesalahan pertama dan denda sehingga RM50,000 atau penjara tidak melebihi lima tahun atau kedua-duanya untuk kesalahan berikutnya.

“Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya,” katanya.

Menurutnya orang awam yang sedang menggunakan produk berkenaan dinasihatkan agar segera berhenti serta mendapatkan nasihat daripada ahli profesional kesihatan jika mengalami sebarang ketidakselesaan atau kesan yang memudaratkan.

Orang awam juga digalakkan untuk menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun daripada Google Play Store.


Khalid bekas MB Selangor meninggal malam tadi

Bekas Menteri Besar Selangor Tan Sri Abdul Khalid Ibrahim meninggal dunia pada 11.08 malam tadi di Hospital Cardiac Vascular Sentral, Kuala Lumpur.

Hantaran di laman Facebooknya memaklumkan Allahyarham Abdul Khalid, 76, telah dimasukkan ke hospital sejak 23 April lepas akibat jangkitan pada injap jantung.

Menurut hantaran tersebut, jenazah Menteri Besar ke-14 Selangor itu akan dibawa ke Masjid Saidina Umar Al Khattab di Bukit Damansara untuk dimandi, dikafan dan disembahyangkan.

“Selepas itu, jenazah Allahyarham akan dibawa ke Masjid Sultan Salahuddin Abdul Aziz Shah, Seksyen 5 di sini bagi memberi peluang kepada rakyat Selangor memberikan penghormatan terakhir dan melakukan solat jenazah,” menurut hantaran itu.

Atas titah dan limpah kurnia Sultan Selangor Sultan Sharafuddin Idris Shah, jenazah Allahyarham akan disemadikan di Makam Diraja Shah Alam, Seksyen 5 di sini.

Allahyarham, yang merupakan anak jati Jeram, Kuala Selangor, meninggalkan seorang isteri iaitu Puan Sri Salbiah Tunut, empat anak dan dua cucu. – Bernama


RON97 naik lagi 30 sen

Harga runcit petrol RON97 naik 30 sen seliter manakala harga RON95 dan diesel kekal bagi tempoh 10 hingga 16 Mac ini.

Kementerian Kewangan dalam kenyataan hari ini memaklumkan harga runcit petrol RON97 naik daripada RM3.45 kepada RM3.75 seliter, manakala RON95 dan diesel masing-masing kekal pada harga RM2.05 dan RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua jenis minyak tersebut telah meningkat melebihi paras harga siling yang ditetapkan,” menurut kenyataan itu.

Kenyataan itu turut memaklumkan harga runcit petrol RON97 yang ditetapkan adalah mengikut harga pasaran sebenar, lapor Bernama.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


Kerajaan cikgu-murid lebih banyak drama, kalau tak mampu turun saja

Perikatan Nasional (PN) Johor mempersoalkan komitmen kerajaan Pakatan Harapan (PH) – Barisan Nasional (BN) (PH-BN) untuk menyelesaikan pelbagai isu yang melanda rakyat Malaysia, dengan mendakwa tidak banyak yang telah dilakukan dalam 50 hari pertama pentadbiran Datuk Seri Anwar Ibrahim.

Pengerusi Badan Perhubungan PN Johor, Datuk Dr Sahruddin Jamal berkata kedua-dua gabungan PH-BN telah membuat banyak tawaran mengenai isu ekonomi dalam manifesto Pilihan Raya Umum Ke-15 (PRU-15) masing-masing.

“Saya tidak langsung merasai kesungguhan PMX dan PH khususnya untuk merealisasikan 10 Keutamaan Tawaran Harapan bagi kempen PRU15. Itu belum lagi disentuh ikhtiar dalam Perancangan Amal dan Usaha BN atau PADU. Salah satunya, kos sara hidup.

“Sehingga kini, isu kos sara hidup masih membelenggu rakyat. Suara menuntut kerajaan membenarkan pengeluaran KWSP bersasar untuk terakhir kalinya masih kedengaran. Kenapa begitu?Tidak kurang pula keluhan rakyat di lapangan dalam meniti liku hidup,” katanya dalam satu kenyataan.

Sebaliknya Dr Sahruddin yang juga ADUN Bukit Kepong berkata sebaliknya pemimpin kerajaan PH-BN banyak meratib mengenai PN dan pemimpin tertinggi Bersatu serta PAS, dengan mengaitkan pula dengan ‘Langkah London’ seumpama ‘takut dengan bayang-bayang sendiri’ bagi menutup ‘Langkah Kinabalu’ yang gagal.

“Pakar ekonomi ketika pembangkang, Rafizi Ramli sehingga kini masih belum berjaya mengemukakan formula yang dapat memulihkan ‘poket’ rakyat walaupun sudah menjadi menteri. Tertunggu-tunggu juga apa yang akan membuatkan PN ‘terduduk’. Jangan pula beliau yang ‘terciduk’.

“Sedang PMX tersenyum dengan jawatan beliau, Jemaah Menteri kerajaan campuran terus berkelakuan ‘abnormal’. Antaranya, pemberian tuala wanita percuma di pejabat menteri. Selain itu, disekat pula hak kebebasan bersuara rakyat terutama dalam aplikasi TikTok.

“Seterusnya, ‘flip-flop’ mengenai pelantikan jawatan dalam syarikat-syarikat berkaitan kerajaan. Mula-mula, menamatkan perkhidmatan politik. Kemudian umum pelantikan, tiba-tiba ditangguhkan pula selepas teruk ‘dilanyak’ rakyat,” tambahnya.

Dr Sahruddin berkata dalam tempoh 50 hari Anwar menjadi Perdana Menteri tiada apa yang boleh dibanggakan, sebaliknya lebih banyak bercakap berbelit-belit, membuat pusingan-U, manakala Jemaah Menteri pula lebih banyak berkelakuan ‘tidak normal’.

“Manifesto pilihan raya PH? Hancur atau bahasa pasarnya ‘hauk’ atau ‘ke laut’. Mahu perangi rasuah? Lihat dahulu siapa dalam barisan Jemaah Menteri terutama ‘murid kepada cikgu’. Manifesto BN saya enggan sentuh fasal ‘terlalu banyak’ kerusi dimenangi oleh mereka pada PRU15 yang lalu.

“Bukan berlagak menjadi pembangkang. Betulkan pola pemikiran dalam setiap tindakan demi menabur bakti kepada rakyat dan negara. Kalau tidak mampu, benarkan sahaja PN kembali ke Putrajaya dan Tan Sri Muhyiddin Yassin kembali memimpin kerajaan,” katanya.


Euro 2020: Tiga negara intai peluang dalam aksi awal pagi ini

Euro 2020 semakin mendekati pengakhiran di mana perlawanan penyingkiran beberapa negara daripada meneruskan pertarungan, menjadi perhatian awal pagi nanti tatkala pandemik Covid-19 masih berleluasa.

Awal pagi nanti waktu Malaysia – Denmark, Finland dan Russia masing-masing mempunyai peluang untuk mengiringi Belgium pada pusingan seterusnya dalam Kumpulan B.

Denmark kalah dalam kedua-dua percubaan mereka dan kebanyakannya beraksi tanpa kehadiran pemain tengah kelab Inter Milan, Christian Eriksen selepas dia pengsan di atas padang ketika berdepan Finland pada pembukaan permainan pertama.

Namun skuad Danish Dynamite itu masih mempunyai mata mencukupi untuk mara jika menewaskan Russia di Copenhagen, sambil berharap Finland pula kecundang di tangan Belgium di St Petersburg.

Bermain di tempat sendiri, Stadium Parken, pastinya ribuan penyokong akan mengharapkan Denmark menundukkan Russia, awal pagi nanti.

Kemenangan dengan dua gol atau lebih sudah cukup, jika Finland pula tewas. Kami masih belum berakhir. Kami sudah bersedia untuk melaluinya dan akan terus bermain, kata jurulatih Denmark, Kasper Hjulmand.

Russia pula bakal menjadi pasukan yang akan merosakkan keceriaan tuan rumah. Walaupun dengan memperoleh satu mata sudah cukup untuk menduduki tempat kedua jika Belgium pula menang ke atas Finland.

Jurulatih Sepanyol Roberto Martinez menyifatkan kedudukan Belgium belum terjamin untuk berada di kedudukan dua teratas, tetapi keputusan seri akan meletakkan pasukan itu sebagai pemenang kumpulan.

Sementara dalam Kumpulan C yang juga akan beraksi awal pagi nanti, Ukraine dan Austria akan berdepan sesama sendiri di Bucharest – seri sudah cukup untuk membuatkan kedua-duanya mara ke pusingan seterusnya.

Kedua-dua pasukan kini mempunyai tiga mata dan pemenang akan kekal di tangga teratas, sementara yang kalah bakal menunggu penuh debaran apakah mereka akan termasuk dalam tiga pasukan terbaik.

Tetapi keputusan seri menjadikan kedua-duanya selesa dengan Ukraine di tempat kedua di belakang Netherlands berdasarkan jaringan gol, sekali gus meletakkan Austria dikedudukan ketiga – juga empat mata tetapi berbeza pada jaringan gol. – Agensi


Amanah tolak Hasnul dicalonkan semula di DUN Morib

Amanah Kuala Langat dilaporkan bergolak apabila nama penyandang kerusi Dewan Undangan Negeri (DUN) Morib, Hasnul Baharuddin ditolak daripada mempertahankan kerusi tersebut pada pilihan raya negeri (PRN), 12 Ogos ini.

Ketuanya, Mohd Safiee Harun berkata pihaknya melihat tempoh dua penggal itu sudah mencukupi bagi Hasnul mencurahkan khidmatnya.

“Amanah Kuala Langat menegaskan menolak mantan Ahli Dewan Undangan Negeri (ADUN) Morib, Hasnul Baharuddin menjadi calon Pakatan Harapan (PH) N53 Morib.

“Kami ingin menegaskan penolakan ini kerana beliau telah menjadi ADUN Morib selama dua penggal dari 2013 hingga 2023. Cukuplah dua penggal peluang diberikan kepada Hasnul,” katanya dalam satu kenyataan, hari ini.

Tegasnya, mereka mahukan calon muka baharu yang lebih berwibawa untuk diketengahkan sebagai calon.

“Kami berpendirian parti perlulah menampilkan muka baru yang lebih segar dan berwibawa dalam menggalas tanggungjawab membela rakyat, lebih-lebih lagi suasana politik negara yang berubah kepada trend politik baru yang lebih terbuka dan pantas,” katanya.

Pada Pilihan Raya Umum ke-14 (PRU-14) Hasnul menang dengan majoriti 2,117 undi menewaskan dua lawannya iaitu Rozana Kamarulzaman dari Barisan Nasional (BN) dan Dr Mohd Sallehudin Hafiz (PAS).

Dalam pada itu, Mohd Shafiee berkata rakyat pastinya mahukan sentuhan keprihatinan dan idea wakil rakyat yang baharu.

“Kami yakin rakyat hanya memberikan peluang kepada seseorang wakil rakyat berkhidmat khususnya di DUN Morib maksima untuk dua penggal sahaja.

“Kami juga yakin parti ini tidak ketandusan pelapis kepimpinan yang berkaliber yang mampu menjadi pemimpin dengan lebih baik. Ruang dan peluang perlu diberikan kepada calon muka baru bagi dipertaruhkan di N53 Morib,” katanya.

Menurutnya lagi, mana-mana kerusi pilihan raya itu bukanlah hak multak individu tertentu untuk terus bertanding hingga menafikan bakat kepimpinan individu lain.


Kes baharu lepasi 10,000, tertinggi sejak Oktober 2021

Graf jangkitan harian Covid-19 di seluruh negara dalam tempoh 24 jam sehingga 12 tengah hari tadi, terus menegak dengan mencatatkan kes melebihi 10,000 berbanding semalam, ketika Menteri Kesihatan Khairy Jamaluddin berharap orang ramai tidak panik.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 10,089 kes baharu direkodkan berbanding 9,117 kes semalam.

Beliau berkata jumlah terbaharu itu menjadikan kes positif terkumpul sejak Covid-19 mula menular di negara ini awal tahun lalu sebanyak 2,914,220 kes.

Kali terakhir negara merekodkan kes harian melepasi 10,000 adalah pada 2 Oktober 2021 apabila mencatat 10,912 kes.

Sebelum ini, Khairy meminta orang ramai tidak panik dengan peningkatan kes jangkitan Covid-19 dalam masa terdekat, memandangkan Kementerian Kesihatan (KKM) sudah bersiap-sedia menanganinya.

Menurutnya KKM akan memantau situasi terkini jangkitan Covid-19 dan menyifatkan peningkatan kes tersebut berikutan varian Omicron yang lebih pantas menular.

Khairy memberi gambaran sama yang akan berlaku di Malaysia sebagaimana di Singapura apabila negara republik itu mencatatkan 4,297 kes baharu pada 3 Februari lalu tetapi jumlah itu naik sehingga ke 13,208 kes.

Sementara itu, Dr Noor Hisham berkata kadar kebolehjangkitan Covid-19 atau Ro/Rt pada jangkaan mengikut kes seharian pada 5 Februari 2022 untuk seluruh negara, turut melonjak tinggi kepada 1.20, berbanding 1.13 sehari sebelumnya.

Semua negeri dan Wilayah Persekutuan, kecuali Labuan, mencatat Rt melebihi 1.00 dengan kadar kebolehjangkitan di Perlis kini naik daripada Rt 1.33 kelmarin kepada 1.49 semalam.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Menurut statistik dikongsi Dr Noor Hisham, kadar kebolehjangkitan di Sabah adalah pada nilai Rt 1.41 diikuti Putrajaya 1.29; Kedah (1.22); Selangor (1.19); masing-masing 1.17 bagi Pulau Pinang dan Sarawak; Johor (1.16); Pahang (1.14); Terengganu (1.13); Kuala Lumpur (1.12); Melaka (1.11); masing-masing 1.10 bagi Negeri Sembilan dan Perak; dan Kelantan (1.08).

Sejak awal 2020 lalu hingga semalam seramai 2,806,154 pesakit telah sembuh, manakala 32,025 kes kematian dilaporkan di seluruh negara, dan 65,952 kes masih aktif.

Daripada jumlah kes aktif itu, seramai 57,895 pesakit menjalani kuarantin di rumah; 4,205 ditempatkan di PKRC; 3,729 dimasukkan ke hospital; dan 123 pesakit dirawat di unit rawatan rapi, dengan 67 daripadanya memerlukan alat bantuan pernafasan.


Ringgit masih kekal dalam tren penurunan pada sesi pembukaan dagangan

Nilai ringgit kekal di atas paras RM4.52 berbanding dolar AS pada sesi pembukaan dagangan pagi ini, menyaksikan dolar AS meneruskan kenaikan tanpa henti menghala ke paras tertinggi sepanjang masa, dirangsang oleh data terkini Indeks Harga Pengeluar (IHP) teras Amerika Syarikat yang memberangsangkan.

Pada jam 9.05 pagi, mata wang tempatan menyusut nilai kepada 4.5270/5305 berbanding dolar AS daripada 4.5265/5285 pada penutup hari Rabu, lapor Bernama.

Peniaga ActivTrades Dyogenes Rodrigues Diniz berkata data IHP AS merekodkan bacaan yang lebih tinggi daripada jangkaan sebanyak 7.3 peratus berbanding ramalan 7.1 peratus.

“Dari sudut teknikal, kali terakhir dolar AS mencecah paras tertinggi sepanjang masa berbanding ringgit adalah pada November 2016, apabila ia mencapai 4.5380. Di sinilah dolar sepatutnya menghadapi rintangan sementara,” katanya.

Sementara itu, ringgit didagangkan lebih tinggi berbanding sekumpulan mata wang utama, kecuali yen Jepun yang mana mata wang tempatan turun kepada 3.1622/1649 daripada 3.1616/1635.

Mata wang tempatan menambah nilai berbanding dolar Singapura kepada 3.2193/2223 daripada 3.2252/2268 pada Rabu, meningkat berbanding pound Britain kepada 5.2178/2219 daripada 5.2331/2354 semalam dan lebih tinggi berbanding euro kepada 4.5143/5178 daripada 4.5306/5326 sebelumnya.


Rosmah gagal lagi untuk singkir Sri Ram, penghakiman kekal Khamis ini

Datin Seri Rosmah Mansor yang akan mengetahui nasibnya berhubung tuduhan rasuah projek solar bernilai RM1.25 bilion di Sarawak Khamis ini, hari ini sekali lagi gagal dalam usahanya untuk mencabar pelantikan Datuk Seri Gopal Sri Ram sebagai pendakwa utama dalam perbicaraan itu.

Hakim Mahkamah Tinggi Kuala Lumpur Datuk Ahmad Kamal Md Shahid hari ini (30 Ogos 2022) membuat keputusan menolak permohonan isteri bekas Perdana Menteri Datuk Seri Najib Razak itu.

Rosmah memfailkan permohonan semakan kehakiman pada 24 Jun di mana dia mencabar kesahihan surat pelantikan Sri Ram, atau “fiats”, menurut TheEdge.

Antara lain, dia juga memohon perisytiharan bahawa perbicaraan kes solarnya adalah terbatal dan tidak sah, dan perintah penangguhan untuk prosiding solar sehingga pelupusan semakan kehakiman.

Responden dalam kes itu – Peguam Negara/Pendakwa Raya, Kerajaan Malaysia dan Sri Ram – semuanya telah membangkitkan bantahan awal terhadap permohonan Rosmah yang meminta kebenaran untuk memulakan prosiding.

Dalam kes semakan kehakiman, kebenaran perlu diberikan untuk merit kes didengar.

Dengan penolakan permohonan itu dan tiada perintah penangguhan diberikan, keputusan bagi perbicaraan solar akan dibuat seperti yang dijadualkan iaitu pada 1 September ini, apabila hakim perbicaraan Mohamed Zaini Mazlan ditetapkan untuk menyampaikan keputusannya.

Permohonan serupa Rosmah untuk menyingkirkan Sri Ram sebelum ini telah ditolak oleh Mahkamah Tinggi Jenayah, Mahkamah Rayuan dan Mahkamah Persekutuan.

Rosmah kemudian diperintah membela diri pada 18 Februari tahun lalu terhadap tiga tuduhan rasuah selepas Mohamed Zaini memutuskan pihak pendakwaan berjaya membuktikan kes prima facie terhadapnya.

Pada 23 Februari lalu, pihak pembelaan menutup kesnya selepas memanggil dua saksi iaitu Rosmah dan bekas Pengarah Bahagian First Lady of Malaysia (FLOM), Datuk Seri Siti Azizah Sheikh Abod.

Rosmah pada 15 November 2018, mengaku tidak bersalah di Mahkamah Sesyen, atas dua tuduhan meminta rasuah wang tunai RM187.5 juta dan menerima RM1.5 juta berhubung projek pembekalan dan pemasangan tenaga solar di sekolah luar bandar di Sarawak.

Bagi pertuduhan pertama, dia didakwa meminta suapan untuk dirinya sendiri RM187.5 juta, yang dibuat melalui bekas pegawai khasnya Datuk Rizal Mansor, iaitu 15 peratus nilai kontrak daripada Saidi.

Wang berkenaan sebagai upah membantu Jepak Holdings mendapatkan projek dikenali sebagai Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan.

Rosmah didakwa melakukan perbuatan itu di Lygon Bistro, G-24, Ground Floor, Sunway Putra Mall, 100, Jalan Putra, Chow Kit dekat sini antara Mac dan April 2016.

Bagi pertuduhan kedua, dia didakwa menerima rasuah berjumlah RM1.5 juta daripada bekas Pengarah Urusan Jepak Holdings, Saidi Abang Samsudin sebagai upah membantu Jepak Holdings mendapatkan projek itu di Nombor 11, Jalan Langgak Duta, Taman Duta, pada 7 September 2017.

Rosmah didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum bawah Seksyen 24(1) akta sama.

Sabit kesalahan, ia memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana lebih tinggi.

Pada 10 April 2019, Rosmah sekali lagi dihadapkan ke Mahkamah Sesyen atas pertuduhan menerima suapan RM5 juta daripada Saidi menerusi Rizal kerana membantu Jepak Holdings mendapatkan projek sama di tempat yang sama di Jalan Langgak Duta.

Semua kes itu dipindahkan dari Mahkamah Sesyen ke Mahkamah Tinggi untuk perbicaraan yang bermula 5 Februari tahun lalu.


Thailand guna pil Favipiravir rawat pesakit Covid-19 kritikal

Kementerian Kesihatan Awam Thailand hari ini melaporkan 21,038 jangkitan baharu Covid-19 dikesan dalam tempoh 24 jam lalu, meningkat berbanding 19,843 jangkitan yang dilaporkan semalam, menjadikan kumulatif 816,989 kes sejak awal tahun lalu.

Pada masa sama 207 kes kematian direkodkan dalam tempoh itu menjadikan keseluruhannya 6,795 pesakit meninggal dunia.

Thailand yang sebelum ini antara negara Asia Tenggara yang berjaya mengawal penularan awal wabak Covid-19, kini berdepan situasi terburuk gelombang ketiga, dengan hampir seluruh wilayah di negara itu diletakkan di bawah perintah berkurung waktu malam, selain sekatan pergerakan.

Sementara itu, program vaksinasinya dilihat gagal mengekang jangkitan, Thailand kini berusaha mendapatkan bekalan ubat anitivirus jenis Favipiravir untuk merawat pesakit Covid-19 kerana jumlah kes positif dan kematian semakin meningkat.

Majlis Farmasi Thailand dilapor mengeluarkan surat amaran kepada Kementerian Kesihatan tentang kekurangan ubat Favipiravir kerana permintaannya meningkat daripada 30 juta biji pil per bulan bakal menjadi 50 juta biji pil jika jumlah pesakit Covid-19 terus meningkat.

“Walaupun Organisasi Farmaseutikal Kerajaan (GPO) Thailand telah berjaya menghasilkan versi tersendiri Favipiravir sejak tahun lalu ketika gelombang pertama Covid-19 melanda, namun kapasiti pengeluarannya sangat terhad dengan penghasilan hanya dua juta pil sebulan,” kata Presiden GPO, Jiraporn L Storageon.

Antivirus Favipiravir dijual dengan nama jenama Avigan dan hasil kajian mendapati, ia dapat merawat jangkitan virus termasuk SARS dan Covid-19, serta telah diluluskan untuk merawat selesema baharu yang dikesan di Jepun.

Sejak tahun lalu, Thailand sudah mula mengimport ubat itu dari Jepun untuk merawat pesakit Covid-19.

Pada pertengahan tahun ini, GPO berjaya mengembangkan ubat Favipiravir versinya sendiri, dan telah dipasarkan dengan jenama “Favir” untuk 200 mg bagi setiap tablet.

Pada awal bulan Ogos lalu, “Favir” telah didaftarkan di bawah agensi Pentadbiran Makanan dan Dadah Thailand.

Pengeluaran bagi fasa pertama ubat itu dapat dihasilkan sehingga dua juta tablet per bulan dan pihak GPO akan terus meningkatkan produksi pengeluarannya.

“Kementerian Kesihatan Awam harus segera mendapatkan ubat tambahan dari sumber lain secepat mungkin, kerana Thailand akan berdepan dengan kekurangan Favipiravir yang serius kerana jumlah jangkitan Covid-19 dijangka akan terus meningkat dengan mendadak ke tahap tertinggi bulan ini,” jelas Jiraporn.

Di Thailand, Favipiravir telah menjadi ubat utama untuk merawat pesakit Covid-19 yang berada pada tahap kritikal.

Pengarah GPO, Dr Vitoon Danwiboon memaklumkan pihaknya akan berusaha untuk memperoleh sekitar 43.1 juta pil Favipiravir yang di import dari Jepun pada bulan ini kerana ramalan bagi jangkitan Covid-19 di negara itu akan terus meningkat.

Selasa lalu, kebimbangan gelombang jangkitan harian di Thailand terutamanya di Bangkok, pusat wabak tetap kekal tinggi pada 19,843 kes dan jumlah kematian telah mencecah ke paras tertinggi iaitu 235 kes.

Terdapat ramalan dari beberapa ahli epidemiologi dan virologi bahawa kes jangkitan baharu di negara itu dapat mencecah sehingga 40,000 sehari pada bulan ini.

Bagaimanapun, terdapat penjualan Fivapiravir palsu di pasaran yang dijual dalam talian kepada pesakit Covid-19 yang terdesak memerlukan ubat itu ketika melakukan kuarantin kendiri di rumah sebelum mendapat rawatan di Hospital.

Pihak Kerajaan Thailand menjelaskan bahawa ubat Firapiravir ini hanya boleh dibeli atas saranan doktor dan ia tidak dijual di kaunter atau farmasi kerana ubat ini hanya khusus digunakan bagi merawat pesakit Covid-19. – Agensi


PN hadapi 9 pencabar di kerusi Batu

Kerusi Parlimen P115 Batu di Wilayah Persekutuan Kuala Lumpur menyaksikan jumlah calon paling ramai bertanding dalam Pilihan Raya Umum Ke-15 (PRU-15), pada 19 November ini – 10 penjuru.

Setelah penamaan calon selesai dan tiada pencalonan ditolak, pengundi kawasan itu akan memilih seorang daripada 10 calon berkenaan bagi membawa suara mereka ke Dewan Rakyat.

Calon yang bertanding di kerusi Parlimen Batu ialah Azhar Yahya daripada Perikatan Nasional; P Prabakaran (penyandang – PH); Datuk A Kohilan Pillay (Barisan Nasional); Naganathan Pillai (Warisan); Wan Azliana Wan Adnan (Pejuang); dan Mohd Zulkifli Abdul Fattah (Parti Rakyat Malaysia).

Bekas Naib Presiden PKR Tian Chua yang pernah memenangi kerusi Parlimen Batu, dan bekas Naib Presiden PKR, turut bertanding atas tiket Bebas.

PRU-15 kerusi Parlimen Batu menjadi menarik setelah pempengaruh media sosial Nur Fathiah Syazwana atau lebih dikenali sebagai ‘Cleopatra’ turut bertanding sebagai calon Bebas, bersama-sama peguam Siti Kassim, dan Too Cheng Huat.

Pada PRU-14 lalu hanya empat calon bertanding – PKR, BN, PAS dan Bebas.

Prabakaran menang kerusi Parlimen itu dengan majoriti 24,438 undi apabila memperoleh 38,125 undi, berbanding calon BN (13,687 undi); PAS (10,610 undi); dan Bebas (383 undi).


Pusat undi di Sepang tenggelam banjir, ditukar lokasi

Sebuah pusat mengundi Parlimen Sepang terpaksa ditukarkan ke lokasi baharu selepas tenggelam sepenuhnya akibat banjir, semalam.

Pusat mengundi di Sekolah Jenis Kebangsaan Tamil Dengkil itu ditukarkan ke lokasi baharu iaitu ke Sekolah Rendah Agama Dengkil.

Berdasarkan salinan surat daripada Pegawai Pengurus Pusat Mengundi Parlimen Sepang, Abd Hamid Hussain kepada Pejabat Pilihan Raya Negeri Selangor, pusat mengundi tersebut tenggelam sepenuhnya, lapor Bernama.

Susulan itu, Abd Hamid menerusi suratnya bertarikh 17 November memohon pihak Pilihan Raya Negeri Selangor menukar pusat mengundi tersebut ke Sekolah Rendah Agama Dengkil.

Pengarah Pilihan Raya Negeri Shafie Taib hari ini menghantar surat kepada Suruhanjaya Pilihan Raya (SPR) bagi memaklumkan perkara tersebut untuk tujuan pewartaan semula pusat mengundi berkenaan.

Parlimen Sepang menyaksikan pertembungan lapan penjuru membabitkan Anuar Basiran (BN), Rina Harun (PN) , Che Asmah Ibrahim (Pejuang), Raj Munni @ Aiman Athirah Sabu (PH),  Mohd Daud Leong Abdullah (Parti Utama Rakyat), R Nageswaran (Parti Rakyat Malaysia), Mohd Syahrul Amri Mat Sari (Bebas) dan M Muneswaran (Bebas).


Muhyiddin fail permohonan cabar beku akaun, sekatan perjalanan

Bekas Perdana Menteri, Tan Sri Muhyiddin Yassin memfailkan permohonan untuk mencabar pembekuan akaun Bersatu dan larangan perjalanan yang dikenakan terhadapnya.

Permohonan semakan kehakiman itu difailkan semalam di Mahkamah Tinggi di sini secara dalam talian pada jam 8 malam melalui firma guaman Tetuan Chetan Jethwani & Company.

Menurut afidavit yang difailkan, Muhyiddin selaku pemohon kedua mendakwa sejak Pakatan Harapan (PH) dan Barisan Nasional (BN) menjadi kerajaan telah wujud satu konspirasi melalui tohmahan palsu dan fitnah jahat telah disebarkan demi menimbulkan kebencian dan kemarahan orang awam dan menyemarakkan keresahan rakyat terhadap Ahli Parlimen Pagoh itu dan parti tersebut.

Muhyiddin juga mendakwa larangan perjalanan yang dikenakan Jabatan Imigresen dilakukan untuk mencemar nama baiknya seolah-olah beliau telah melakukan kesalahan dan akan melarikan diri.

“Sekatan perjalanan dikenakan kerana Perdana Menteri Anwar Ibrahim bimbang Muhyiddin akan bercakap mengenai perubahan dan perkembangan politik di Malaysia di forum antarabangsa,” katanya dalam permohonan itu.

Sekatan perjalanan itu juga melanggar hak Muhyiddin bawah Perlembagaan Persekutuan, kata permohonan itu. Muhyiddin dijangka berucap dalam satu forum antarabangsa.

Sebelum ini Bersatu memfailkan tindakan undang-undang terhadap keputusan SPRM membekukan akaun bank parti itu.

Bersatu memfailkan permohonan di Mahkamah Tinggi semalam, mendakwa keputusan membekukan akaun banknya dilakukan dengan niat jahat.

Hari ini (Khamis, 9 Mac 2023), Muhyiddin yang juga Pengerusi Perikatan Nasional (PN) dipanggil sekali lagi ke Ibu Pejabat SPRM.

Muhyiddin tiba di Ibu Pejabat SPRM di sini jam 11.15 tadi bagi memberi keterangan kepada SPRM dipercayai berkaitan Program Jana Ekonomi Pemerkasaan Kontraktor Bumiputera Berwibawa (Jana Wibawa) ketika Covid-19 melanda negara.

Ratusan penyokong Bersatu dan PN berkumpul di hadapan Ibu Pejabat SPRM melaungkan ‘Hidup Rakyat’ sebagai tanda sokongan kepada Muhyiddin.

Terdahulu, beliau dikatakan akan ditahan oleh SPRM pagi ini dalam apa yang dikatakan penahanan dan pendakwaan terpilih bermotifkan politik dan balas dendam oleh kerajaan Pakatan Harapan-Barisan Nasional (PH-BN).

‘Hidup Rakyat’ terus bergema sebagai slogan rakyat menentang kezaliman yang dilakukan kerajaan PH-BN yang dianggotai PKR, DAP, AMANAH, UPKO, UMNO, MCA, MIC, Gabungan Parti Sarawak (GPS), Gabungan Rakyat Sabah (GRS) dan beberapa parti kecil lain, termasuk Bebas.


Wan Junaidi beri sebab Jho Low masih tidak dapat tangkap

Terdapat beberapa sebab yang menjadi penghalang kepada usaha kerajaan untuk menangkap rakan sepenjenayah Datuk Seri Najib Razak, Low Taek Jho atau Jho Low sehingga sekarang.

Menteri di Jabatan Perdana Menteri sementara, Datuk Seri Wan Junaidi Tuanku Jaafar memberitahu tidak adil untuk menyalahkan kerajaan hanya kerana Jho Low yang juga rakan baik Najib bergelar banduan kini tidak dapat ditangkap dan dibawa ke muka pengadilan.

“Kita tidak boleh salahkan kerajaan kerana belum ada perjanjian dengan negara tertentu.

“Saya tidak pasti sama ada kita mempunyai perjanjian dengan China untuk mengekstradisi orang,” katanya dipetik laporan FMT.

Sebelum ini, media melaporkan Jho Low didakwa masih bersembunyi di China dan perkara itu didedahkan penulis bersama buku ‘Billion Dollar Whale: The Man Who Fooled Wall Street, Hollywood, and the World’, Bradley Hope menerusi episod pertama program ‘Di Mana Jho Low’ yang disiarkan di platform aplikasi video YouTube, pada 31 Ogos lalu.

Menerusi episod itu, Hope bersama seorang penulis, Tom Wright turut berkongsi sekeping gambar memaparkan Jho Low bersama dua individu tidak dikenali di sebuah restoran di Disneyland Shanghai.

Hope berkata, gambar didakwa bertarikh 24 Disember 2019 itu diterimanya daripada sumber boleh dipercayai.

Hope sebelum ini melancarkan kempen menjejak Jho Low dengan meminta orang ramai mengesan ahli perniagaan dalam buruan itu.

Jho Low berdepan saman AS$3.78 bilion atau RM16.82 bilion yang difailkan oleh 1Malaysia Development Berhad (1MDB) dan empat anak syarikatnya.


Indonesia rekod peningkatan kes import Omicron

Kes import Omicron yang pertama kali dikesan di Indonesia pada 15 Disember telah meningkatkan kepada 46 kes sehingga Ahad, kata jurucakap Kementerian Kesihatan Indonesia Siti Nadia Tarmidzi.

Terbaharu 25 kes yang dikesan semasa kuarantin adalah warganegaranya yang pulang dari Arab Saudi, Emiriah Arab Bersatu, Kenya, Mesir, Malawi, Malaysia, Sepanyol, Turki dan United Kingdom, menurut laporan Bernama hari ini.

Satu lagi kes melibatkan warganegara Nigeria dan seorang pekerja kesihatan tempatan bertugas di pusat isolasi di Wisma Atlet, Jakarta Utara.

“Saat ini sebagian besar telah menjalani kuarantin di Wisma Atlet dan sebahagian lagi di Rumah Sakit Penyakit Infeksi Sulianti Saroso,” katanya lagi.

Beberapa kes dikesan setelah mereka menjalani kuarantin wajib lebih daripada tiga hari membuktikan 10 hari adalah tempoh tepat untuk mencegah varian itu menular keluar daripada pusat isolasi.


Selangor tak bubar DUN, Pulau Pinang belum muktamadkan keputusan

Dewan Undangan Negeri (DUN) Selangor tidak akan dibubarkan bagi mengadakan pilihan raya serentak selepas pembubaran Parlimen pada Isnin.

Menteri Besar Selangor, Datuk Seri Amirudin Shari berkata kerajaan negeri kekal dengan pendirian untuk mengadakan pilihan raya secara berasingan dengan Pilihan Raya Umum Ke-15 (PRU-15) selepas lebih dua jam menghadap Sultan Selangor, Sultan Sharafuddin Idris Shah hari ini.

“Perbincangan saya bersama Sultan Sharafuddin adalah pertemuan lazim melibatkan pelbagai perkara yang perlu diselesaikan sebelum pembubaran DUN.

“Ia antaranya berkaitan soal pembangunan, banjir, bajet dan Rancangan Selangor Pertama.

“Maka dengan itu, PH Selangor kekal dengan keputusan tidak membubarkan DUN pada tahun ini,” katanya dipetik laporan media.

Jelas Amirudin, Sultan Sharafuddin turut meminta beliau mengadakan perbincangan dengan pelbagai pihak bagi memastikan pilihan raya di Selangor berlangsung dengan lebih efisien.

Beliau yang juga Pengerusi PKR negeri, pihaknya kini memfokuskan kepada pembentangan Bajet Selangor 2023.

“Namun, ia bergantung kepada tarikh pilihan raya umum yang ditetapkan Suruhanjaya Pilihan Raya (SPR) kelak.

“Kita mungkin akan menundakan pembentangan bajet itu selepas selesai pilihan raya kelak,” ujarnya.

Sementara itu, Majlis Pimpinan Pakatan Harapan (PH) Pulau Pinang mencapai kata putus berhubung pembubaran DUN bagi membolehkan Pilihan Raya Negeri (PN) diadakan serentak dengan PRU-15, namun Ketua menteri Chow Kon Yeow enggan mendedahkannya.

Menurutnya wakil parti gabungan PH akan merujuk keputusan itu kepada pimpinan pusat masing-masing.

“Parti Amanah dan PKR saya percaya ada mesyuarat masing-masing dan mungkin Majlis Presiden PH akan bermesyuarat pada Rabu. Dalam tempoh pilihan raya setiap hari boleh diadakan beberapa jenis mesyuarat bagi mencapai keputusan bagi menggerakkan langkah seterusnya,” katanya pada sidang media di Pulau Pinang, hari ini.

Mengulas lanjut, beliau berkata setakat ini pendirian tidak membubarkan DUN masih sama, namun tetap akan merujuk hasil perbincangan bersama PH negeri dalam mesyuarat Jawatankuasa Tertinggi Pusat (CEC) DAP malam ini.

Kenyataan ini secara tidak langsung mengesahkan Selangor tidak akan mengikuti jejak Perdana Menteri UMNO Datuk Seri Ismail Sabri Yaakob yang mahu mengadakan PRU-15 selepas membubarkan Parlimen semalam.